text:
FundarskipanFundarskipan fyri Hvannasunds Bygdaráð
FUNDIR BYGDARÁÐSINS
§ 1
- petti. Fundir bygdaráðsins eru almennir. Bygdaráðið kann tó gera av, at ávís mál verða við-gjørd fyri afturlatnum hurðum.
- petti. Uttan so at bygdaráðið í serstøkum føri tekur aðra avgerð, skulu niðanfyri tilskilaðu mál verða viðgjørd fyri afturlatnum hurðum:
- Mál, har mett skal verða um persónlig viðurskifti
- Mál um keyp og sølu av føstum ognum og veðseting.
- Kostnaðarætlanir og tilboð viðvikjandi byggiarbeiðum og tilfarsveitingum.
- petti. Bygdaráðið ger á fundi fyri afturlatnum hurðum av, um mál skal viðgerðast fyri afturlatnum hurðum. Mál verður viðgjørt fyri afturlatnum hurðum, um borgarstjórin ger tað av, ella um 1/3 av limunum krevur tað.
- petti. Mál, ið skulu verða viðgjørd fyri aftulatnum hurðum verða vanliga avgreidd beint aftan á almenna fundin.
Øll hava atgongd til almennu fundir bygdaráðsins. Órógvar áhoyrari, ella sýnir hann ikki sømiligan atburð, kann borgarstjórin vísa honum ella um neyðugt øllum áhoyrarum út úr hølinum. Borgarstjórin kann bíleggja sessir til umboð fyri fjølmiðlarnar.
§ 3
Bygdaráðslimir hava skyldu at møta á bygdaráðsfundum. Ber ikki til hjá bygdaráðslimi at koma á fund, boðar hann borgarstjóranum frá, áðrenn fundurin byrgar. Á hvørjum fundi verður skriva í gerðabókina, hvørjir limir ikki vóru til staðar, og nær limir koma.
Noyðist bygdaráðslimur at fara av fundi, skal hann boða borgarstjóranum frá, og verður ført í gerðabókina, nær limur fer.
FUNDARSKRÁ
§ 4
- petti. Borgarstjórin skipar fyri, at fundarskrá verður send hvørjum bygdaráðslimi í seinasta lagi 4 dagar frammanundan, at vanligur fundur skal verða.
- petti. Um limur í seinasta lagi 8 dagar framman undan vanligum fundi skrivliga hevur biðið um viðgerð av einum máli, setir borgarstjórin hetta mál á skránna.
§ 5
- petti. Tá eitt mál er sett á fundarskránna til ein vanligan fund, skal hetta lýsast í stuttum, styðjað við møguligum tilmæli. Neyðugt tilfar, sum greiðir nærri frá málinum, skal – um slíkt ikki longu er sent limunum – vera til taks á bydaráðsskrivstovuni í minst 3 gerandisdagar framman undan fundinum. Eitt yvirlit yvir málini skal samstundis vera til skjals.
- petti. Samstundis, sum boðað verður til eyka bygdaráðsfundir, letur borgarstjórin í so stóran mun sum gjørligt bygdaráðslimirnar vita, hvørji mál skulu viðgerast á fundinum.
§ 6
- petti. Bygdaráðið er viðtøkuført, tá ið minsta lagi helvtin av bygdaráðslimunum eru á fundi.Júst Poulsen, borgarstjóri
§ 7
- petti. Borgarstjórin, og um honum berst frá, varaborgarstjórin leiðir bygdaráðsfundirnar og ansar eftir, at teir fara sømuliga fram. Hann ger av, hvussu teir spurningar, atkvøtt verður um, skulu verða orðaðir.
- petti. Borgarstjórin gevur bygdaráðslimunum orðið í teirri raðfylgju, teir hava biðið um. Um fleiri biðja um orðið í senn, avger borgarstjórin raðfylgjuna.
- petti. Bygdaráðslimur skal, tá til ber, reisa seg, meðan hann talar og venda røðu sína til borgarstjóran. Verður bygdaráðslimur nevndur í røðu, skal hann altíð nevnast við fornavni og eftirnavni. Bygdaráðslimur skal ikki verða órógvaður í talu síni, tó kann borgarstjórin taka orðið frá honum.
- petti. Endurgeving kann bara verða nýtt avmarkað og við borgarstjórans loyvi. Tilskilast skal, hvaðan endurgevingin er, og hvar hon stendur.
- petti. Borgarstjórin ger av, nær hann heldur eitt mál hevur fingið nóg gjølliga viðgerð til at verða avgreitt ella útsett til seinni fund.
- petti. Hvør bygdaráðslimur eigur at lýða avgerðir borgarstjórans, tá ið tað snýr seg um at halda neyðugt fundarskil. Er ein bygdaráðslimur 2 ferðir á sama fundi biðin um at fara siðiliga fram, kann bygdaráðið eftir uppskoti frá borgarstjóranum nokta honum at fáa orðið aftur á fundinum.
- petti. Um so er, at bygdaráðslimur ikki ger eftir boðum borgarstjórans, tá ið hann hevur tikið orðið frá honum, ella óskil kemur í, hevur borgarstjórin skyldu at leggja niður fundin, ella um neyðugt, slíta fundin.
- petti. Øll uppskot, sum koma fram undir orðaskiftinum, verða stíla til borgarstjóran.
- petti. Borgarstjórin kann lata bygdaráðið avgera mál, ið hann sjálvur hevur rætt at taka endaliga støðu til.
§ 8
- petti. Borgarstjórin ger av, í hvørji raðfylgju málini koma til viðgerðar, og hann kann víkja frá raðfylgjuni á fundarskránni. Kortini ger býgdaráðið av, í hvørji raðfylgju málini skulu verða viðgjørd, tá ið minst 3 bygdaráðslimir krevja atkvøðugreiðslu hesum viðvíkjandi.
- petti. Tá ið fundur byrjar, kann bygdaráðslimur biðja um orðið um fundarskránna og seta fram uppskot, um mál á fundarskránni skulu viðgerðast á almennum fundi ella fyri læstum hurðum.
- petti. Eitt mál verður bert viðgjørt eina ferð, uttan so at annað er ásett í lóggávuni, ella bygdaráðið samtykkir, at málið skal verða viðgjørt 2 ferðir. Ársfíggjarætlan kommununar skal tó verða viðgjørd á 2 fundum.
NEVNDARVIÐGERÐ
§ 10
- petti. Heldur bygdaráðið, at eitt mál eigur at verða kannað av serstakari nevnd, áðrenn býgdaráðið tekur endaliga avgerð, verður slík nevnd vald við so mongum limum, sum bygdaráðið heldur hóska í hvørjum einstøkum føri.
- petti. Nevndin, ið sjálv skipar seg við formanni, skal handa borgarstjóranum skrivligt álit, og ger hesin bygdaráðslimirnar kunnugar við álitið samsvarandi reglunum í § 4.
GEGNI
§ 11
- petti. Um viðurskiftini eru so, at ivi kann vera um gegni (habilitetin) hjá einum bygdaráðslimi, skal hann siga bygdaráðnum frá hesum. Eisini kann ein bygdaráðslimur reisa spurningin um gegni hjá øðrum bygdaráðslimi.
- petti. Bygdaráðið ger av við atkvøðugreiðslu, um eitt mál er slíkt áhugamál hjá einum bygdaráðslimi, at hann ikki eigur at taka lut í fundarviðgerðini og atkvøðugreiðsluni í málinum. Um so er, at bygdaráðið ger av, at bygdaráðslimur er ógegnigur, skal limurin fara av fundinum, meðan málið verður avgreitt.
- petti. Er líkt til, at bygdaráðið tekur avgerð um, at bygdaráðslimur er ógegnigur, kunnu limir, ið eru valdir á viðkomandi valevnislista, krevja, at tiltakslimurin fær fundarboð.
- petti. Hevur tiltakslimurin ikki fingið fundarboð í tí føri, bygdaráðið ger av, at bygdaráðslimur er ógegnigur, kann málið verða flutt til næsta fund, uttan so at 2/3 av teimum møttu bygdaráðslimunum eru ímóti, ella um málið ikki tolur at bíða.
Broytingar- og eykabroytingaruppskot
§ 12
Bygdaráðslimir kunnu bert taka lut í atkvøðugreiðslum bygdaráðsins, um teir persónliga eru til staðar, meðan hesar fara fram.
§ 13
- petti. Atkvøðugreiðsla fer fram á tann hátt, at bygdaráðslimirnir reisa seg úr sæti, tá til ber. Er atkvøðugreiðslan eftir borgarstjórans tykki ógreið, letur hann bygdaráðslimir atkvøða av nýggjum. Borgarstjórin ella í minsta lagi 3 bygdaráðslimir kunnu undan atkvøðugreiðsluni krevja, at atkvøtt verður við navnakalli.
- petti. Avgerðir verða tiknar við vanligum atkvøðumeirluta, um ikki annað er fyriskipað í lóggávuni. Eitt uppskot er samtykt, tá meirilutin av teimum, sum greiða atkvøðu, atkvøða fyri. Standa atkvøðurnar á jøvnum, er uppskotið felt.
- petti. Heldur borgarstjórin, at allir bygdaráðslimir eru samdir, kann hann gera bygdaráðnum kunnugt, at málið er samtykt uttan atkvøðugreiðslu. Mælir bygdaráðslimur tá í somu løtu ímóti, verður tó vanlig atkvøðugreiðsla.
- petti. Skrivlig atkvøðugreiðsla fer fram við seðlum.
- petti. Bygdaráðslimur kann ikki sleppa sær undan ábyrgd við ikki at greiða atkvøðu.
- petti. Avgerð, sum bygdaráðið hevur tikið, kann ikki á sama fundi verða broytt, uttan so at allir bygdaráðslimir, ið vóru á fundi, tá avgerðin varð tikin, eru samdir um hetta.
§ 14
- petti. Broytingar- og eykabroytingaruppskot kunnu verða framløgd, um atkvøðugreiðsla ikki er byrjað.
- petti. Borgarstjórin setir fyrst undir atkvøðugreiðslu broytingaruppskotini til upprunauppskotið hvørt eftir annað. At enda verður atkvøtt um upprunauppskotið við teim samtyktu broytingum. Fellur tað, eru eisini broytingaruppskotini fallin burtur. Borgarstjórin ræður fyri, hvussu atkvøtt verður.
- petti. Áðrenn atkvøðugreiðsla í einum máli er byrjað, kunnu uppskot um val av nevnd og um at senda eitt mál til eina fyrr valda nevnd ella til víðari viðgerð í eini nevnd verða framløgd. Verður slíkt uppskot lagt fram, aftaná at orðaskiftið í málinum er byrjað, verður tað slitið, og ger bygdaráðið av, um málið skal fara til nevndarviðgerð.
MEIRILUTAVAL
§ 15
- petti. Tá ið bygdaráðið skal velja 1 umboð ella 1 lim í nevndir, stjórnir ella tílíkt, fer slíkt fram eftir lutfalsvalháttinum.
- petti. Við meirilutavali verður sipa til ein valhátt, har valevni, ið fær meir enn helmingin av atkvøðunum, er valt. Fæst tílíkur meiriluti ikki við fyrstu atkvøðugreiðslu, verður atkvøtt umaftur. Fær heldur eingin meiriluta hesa ferð, verður bundið val ímillum tvey teirra, ið fingu flestar atkvøður. Stendur á jøvnum hjá fleiri enn tveimum valevnum, verður lutakast um hvørji tey tvey skulu verða, sum endalig atkvøðugreiðsla tá verður um. Fær hvørgin teirra meiriluta hesa ferð, verður lutakast, sum borgarstjórin skipar fyri. Er borgarstjóri ikki valdur, skipar fyrst valdi limurin fyri hesum lutakasti.
LUTFALSVAL
§ 16
- petti. Tá ið bygdaráðið skal velja 2 ella fleiri limir í nevnd, stjórn ella tílíkt, fer slíkt val fram eftir lutfalsvalháttinum.
- petti. Við lutfalsvali verður sipað til ein valhátt, har bygdaráðslimir frammanundan boða borgarstjóranum frá, at teir ganga saman í valbólk, og at teir vilja atkvøða saman.
- petti. Limatalið í hvørjum bólki sær verður skift sundur við 1,2,3, o.s.fr. Býtingartalið, sum tá kemur fram, ásetir ta raðfylgju, ið hvør bólkur kann velja sítt umboð.
- petti. Eru tvey ella fleiri býtingartøl líka stór, verður raðfylgjan funnin við lutakasti, sum borgarstjórin skipar fyri.
- petti. Tá ið avgjørt er, hvussu mong umboð hvør bólkur skal hava, eiga bólkarnir sum skjótast at boða borgarstjóranum frá, hvør umboðar hvønn bólkin.
- petti. Sigur ein bólkur frá sær rættin at seta eitt ella fleiri umboð, verða teir leysu sessirnir býttir imillum hinar bólkarnar eftir petti 1-3.
§ 17
Tá ið bygdaráðið setir persón í kommunalt starv, og fleiri umsøkjarar eru at velja ímillum, fer val millum umsøkjarar fram eftir reglunum í § 15.
GERÐABÓKIN (O.A.)
§ 18
- petti. Avgerðir bygdaráðsins verða á fundinum skrivaðar í gerðabókina av fundarskrivaranum. Borgarstjórin sigur, hvat skrivast skal.
- petti. Bygdaráðslimur kann krevja sína frávíkjandi støðu í stuttum skrivaða í gerðabókina. (8,2). Snýr tað seg um mál, ið skulu sendast til annan mynduleika, kann hann eisini krevja, at mynduleikin verður kunnaður um, hvat skrivað er í gerðabókina. Ynskir avvarandi bygdaráðslimur við málinum at senda skriv, sum gjøllari lýsir hansara støðu, eigur hann at siga hetta við borgarstjóran, sum so setir eina tíðarfreist fyri nær skrivið skal avhendast.
- petti. Tá ið ein fundur er lokin, verður gerðabókin lisin upp og undirskrivað av bygdaráðslimunum, sum hava verið á fundinum. Bygdaráðslimirnir kunnu ikki við at vísa til atkvøðugreiðslu sína ella av øðrum orsøkum bera seg undan at skriva undir gerðabókina.
§ 19
Henda fundarskipan kemur í gildi beinanvegin.
Broytingar og uppískoyti til fundarskipanina skulu verða viðgjørd á 2 regluligum bygdaráðsfundum.
Soleiðis broytt við ískoytum
Á bygdaráðsfundi 13/03 og 10/04 – 2001
Júst Poulsen, borgarstjóri
(Tølini í klombrunum vísa til galdandi kommunulóg).


c: text/html

text:
8. mars 2001Nr. 30
Kunngerð um at senda inn fráboðan sambært havumhvørvislógini, sum broytt við kunngerð nr. 90 frá 28. september 2007
Við heimild í § 39, § 48 og § 61 í kgl. fyriskipan nr. 646 frá 12. august 1999 um ígildisetan í Føroyum av lóg um vernd av havumhvørvinum, verður ásett:
§ 1. Skipsførarin og leiðarin á havstøðini skulu beinanvegin boða teimum myndugleikum, ið eru nevndir í § 3, frá útláti ella vanda fyri útláti frá skipi ella havstøð, sum gongur ímóti ásetingunum í kapittlunum 2-7 í lógini ella reglum, sum eru ásettar sambært hesum kapitlum, ella sum er fevnd av § 58 í lógini. Harumframt skal beinanvegin verða boðað frá samanstoyti ella um tikið verður í botn. Eisini skal beinanvegin boðast frá, um tað orsakað av eldi, spreinging, brek á maskinu ella á aðra útgerð, sum kann hava ávirkan á stýrievnini hjá skipinum ella havstøðini, ella um tað av øðrum orsøkum er vandi fyri útláti, so sum
1) útláti ella møguligum útláti av skaðiligum evnum, sum eru innpakkað, t.d. í bingjum, flytandi tangum, akførum, jarnbreytarvognum ella prámum, sum eru umborð ella
2) við skaða ella breki á skipi, ið er 15 metrar ella longri, sum
a) ávirkar trygdina umborð og sum fevnir um, men sum ikki er avmarkað til, samanstoyt, skipbrot, eld, spreinging, skaðar á skrokk, lekar, forskjóting av last ella
b) er atvoldin til, at siglingartryggleikin versnar, og sum fevnir um, men sum ikki er avmarkað til, brek ella skaða á stýriskipanina, maskinuna, elveitingarskipanina og týðandi stýrihjálpitól.
Stk. 2. Skipsførarin, leiðarin á havstøðini og skipari á flogfari skal beinanvegin boða teimum í § 3 nevndu myndugleikum frá, um tað frá skipinum, havstøðini ella flogfarinum síggjast munandi útlát av olju ella skaðiligum flótandi evnum, herímillum útlat av skaðiligum flótandi evnum og tilfari, sum er innpakkað.
Stk. 3. Skipsførarin og leiðarin á havstøðini skal beinanvegin boða frá, um dumping ella brenning á sjónum er framd frá skipinum ella frá havstøðini sambært § 58 í havumhvørvislógini við atliti at trygd teirra ella fyri at bjarga mannalívum ella vegna skaða á skipið ella havstøðina ella útgerð tess.
Stk. 4. Um eigarin ella brúkarin av skipi ella havstøð fær kunnleika um, at skipsførarin ella leiðarin av havstøðini ikki hevur boðað frá, ella um fráboðanin er ófullfíggjað, samanber §§ 5-8, skal eigarin ella brúkarin beinanvegin boða frá hesum.
Stk. 5. Í teimum førum, sum eru nevnd í stk. 1 og 2, skal loðsurin á skipinum ella havstøðini somuleiðis beinanvegin boða myndugleikunum frá, sum eru nevndir í § 3.
Stk. 6. Við skaðilig evni, sum eru innpakkað, og nevnd í § 1, stk. 1, nr. 1 og stk. 2, skilst við evni, sum sambært altjóða fyriskipanini um vandamiklan farm frá IMO, eru eyðmerkt at dálka havið.
Stk. 7. Av teimum upplýsingum, sum verða nevndar í §§ 5-8, skulu havstøðir, sum gera leiti- og framleiðsluboringar og framleiða kolvetni úr undirgrundini, bara boða frá upplýsingum, ið eru av týdningi fyri viðkomandi støð.
Stk. 8. Hendan kunngerð fevnir ikki um fráboðanir í sambandi við loyvi til nýtslu og burturbeining sambært kunngerð um nýtslu og burturbeining av evnum og tilfari frá havstøðum.
§ 2. Havnamyndugleikin skal beinanvegin boða frá, um munandi útlát av olju ella skaðiligum flótandi evnum verða staðfest í havnini, herímillum útlát av skaðiligum evnum og tilfari, sum verður flutt innpakkað, og vandi er fyri havdálking.
§ 3. Fráboðanin skal latast Vaktar- og Bjargingartænastuni.
Stk. 2. Uttanfyri føroyskt sjóøki kann fráboðanin eisini latast avvarðandi myndugleikum í næsta strandalandi. Fráboðanir frá skipum og havstøðum skulu sendast um næstu radiostøð, ella á ein hátt, sum tryggjar skjótast møguliga avgreiðslu. Fráboðanir frá flogførum verða sendar gjøgnum ta flogferðslutænastueind, sum flogfarið til hvørja tíð hevur samband við.
Stk. 3. 1) Er fráboðan um teir í § 1, stk. 3 nevndu tilburðir send útlendskum myndugleikum, skal fráboðanin somuleiðis sendast Umhvørvisstovuni í seinasta lagi eina viku eftir, at dumpingin ella brenningin er framd.
§ 4. Fráboðan sambært hesi kunngerð skal sendast um radio, telefon ella á tann hátt, sum tryggjar skjótast møguliga avgreiðslu. Fráboðan um tey mál, sum nevnd eru í § 3, stk. 3, skal tó vera skrivlig.
Stk. 2. 1) Útreiðslur til fráboðanir av tí slagi, sum eru nevndar í § 1, stk. 2, verða goldnar av Umhvørvisstovuni.
§ 5. Í fráboðanum um tey mál, ið eru nevnd í § 1, stk. 1, skulu vera allar upplýsingar, sum kunnu vera av týdningi fyri meting av støðuni hjá teimum myndugleikum, sum eru nevndir í § 3. Upplýsingar skulu millum annað vera um
1) navn á skipi ella havstøð, eins og heimstaður og altjóða radiokallisignal hjá hesum,
2) slag og stødd á skipi ella havstøð,
3) slag av farmi, nøgd og stað umborð, umframt møguleikarnar fyri at flyta farm ella barlast til onnur skip ella havstøðir,
4) slag og nøgd av brennievni og hvar hetta er umborð,
5) nær hendingin barst á,
6) knattstøða, kós og ferð hjá skipi ella havstøð, tá hendingin barst á,
7) kós og ferð hjá skipi ella havstøð aftaná hendingina, ella um skipið ella havstøðin er strandað, dýpið framman og aftan,
8) seinasta fráferð hjá skipi ella havstøð, umframt nær væntandi verður komið í næstu havn,
9) veður, vind- og streymviðurskifti og sýni,
10) hvat er hent, hvør orsøkin var og hvussu gongdin var, eitt nú hvar skaðin er hendur og um eitt møguligt útlát heldur fram,
11) øll týðandi viðurskifti um støðuna hjá skipi ella havstøð,
12) hvørji tiltøk eru sett í verk fyri at fyribyrgja ella avmarka útláti,
13) í hvønn mun biðið er um hjálp og í hvønn mun hjálp er fingin,
14) á hvørjum radiofrekvensi ella á hvørjari rás verður lurtað, og
15) hvør er eigari ella brúkari av skipi ella havstøð ella hvør er næsti umboðsmaður á staðnum.
Stk. 2. Í fráboðanum um mál, sum eru nevnd í § 1, stk. 1 skulu harumframt vera nágreiniligar upplýsingar um tey evni, sum eru latin út, ella sum vandi er fyri fara at verða latin út, m.a.
1) nágreinilig frágreiðing um evnini, herundir røttu teknisku heitini,
2) tilskilan av ella meting um nøgd, styrki og sannlíkum líki av evnunum,
3) frágreiðing um útbreiðslu og rørslu av útlátinum, og
4) navn á móttakara, avskipara ella framleiðara av evnunum.
Stk. 3. Ískoyti skal gerast til fráboðanina, um viðurskiftini, sum eru lýst, broytast.
Stk. 4. Í fráboðan frá loðsinum skulu vera tær upplýsingar, nevndar í stk. 1-3, sum loðsurin veit um ella átti at vita um.
§ 6. Í fráboðanum um tær hendingar, sum eru nevndar í § 1, stk. 2, skulu vera allar upplýsingar, sum kunnu vera av týdningi fyri viðgerðina av málinum hjá teimum myndugleikum, ið eru nevndir í § 3, herundir upplýsingar um
1) navn á skipi ella havstøð, heimstaður og altjóða radiokallisignal hjá hesum,
2) nær hendingin, sum talan er um, varð sædd,
3) knattstøða og útbreiðsla av eygleidda útlátinum,
4) hvørji evni eru latin út og sannlík nøgd av hesum evnum,
5) hvaðani stavar útlátið, og
6) veður, vind- og streymviðurskifti og sýni, tá hendingin varð sædd.
§ 7. Í fráboðan um dumping sambært § 1, stk. 3, skulu vera upplýsingar um
1) navn á skipi ella havstøð, heimstaður og altjóða radiokallisignal hjá hesum,
2) nær fór dumpingin fram,
3) knattstøða hjá skipi ella havstøð, tá dumpingin fór fram,
4) slag og nøgd av evnum og tilfari, sum er dumpað,
5) veður, vind- og streymviðurskifti og sýni,
6) á hvønn hátt dumpingin fór fram, og
7) orsøkirnar til, at dumpingin fór fram.
§ 8. Í fráboðan um brenning á sjónum sambært § 1, stk. 3, skulu vera upplýsingar um
1) navn á skipi ella havstøð, heimstaður og altjóða radiokallisignal hjá hesum,
2) nær brent varð,
3) knattstøða hjá skipi ella havstøð, tá brent varð,
4) slag og nøgd av evnum og tilfari, sum er brent,
5) veður, vind- og streymviðurskifti og sýni,
6) á hvønn hátt brent varð,
7) brenniorkan, og
8) orsøkirnar til, at brent varð.
§ 9. Í fráboðan um hendingar, sum eru nevndar í § 2, skulu vera allar upplýsingar, sum kunnu vera av týdningi fyri meting Vaktar- & Bjargingartænastunar av støðuni, herundir upplýsingar um
1) knattstøðu og útbreiðslu av tí eygleidda útlátinum,
2) hvørji evni eru latin út og sannlík nøgd,
3) veður, vind- og streymviðurskifti, og
4) hvaðani útlátið kemur.
§ 10. Í sambandi við hendingar, sum eru nevndar í §§ 1 – 2, skulu teir persónar, sum verða nevndir í hesum greinum, og viðkomandi havnamyndugleiki eftir umbøn geva teimum myndugleikum, sum eru nevndir í § 3, stk. 1, og teimum útlendsku myndugleikum, sum sambært § 3, stk. 2, hava fingið fráboðan, allar upplýsingar av týdningi fyri arbeiðið at seta í verk tiltøk við tí endamáli at forða fyri ella avmarka havdálking.
§ 11. Um ikki harðari revsing er ásett í lóggávuni annars verður við sekt revsaður tann, sum brýtur §§ 1-2 ella §§ 4-10.
Stk. 2. Revsingin kann verða herd til hefti ella fongsul í upp til 2 ár, um brotið er framt við vilja ella av grovum ósketni, og um brotið hevur havt við sær
1) skaða á ella vanda fyri skaða á umhvørvið ella
2) fíggjarligan fyrimun, herundir sparingar, fyri tann, ið hevur framt brotið ella onnur.
Stk. 3. Fyri brot, sum eru framd av partafeløgum, lutafeløgum, smápartafeløgum ella tílíkum, kann bótin verða kravd av felagnum sjálvum.
Stk. 4. Er brotið framt av landinum, einari kommunu ella einum kommunalum felagsskapi, kann landinum, kommununi ella kommunala felagsskapinum verða áløgd bót.
§ 12. Henda kunngerð kemur í gildi dagin eftir, at hon er kunngjørd.
Oljumálastýrið, 8. mars 2001
Eyðun Elttør (sign.)
landsstýrismaður
/ Herálvur Joensen (sign.)
1) Broytt við kunngerð nr. 90 frá 28. september 2007, har § 15 er soljóðandi: “Hendan kunngerð kemur í gildi 1. oktober 2007.”

robotstxt: allowed

filter: keep


text:
Velbastaður 23/11- 2017
Góðu foreldur og næmingar!
Komandi dagarnar arbeiða næmingar við fyrireikingum til jóla, tó verður vanliga skúlagongdin ikki heilt niðurløgd. Tá vit koma inn í desember fara fyrireikingarnar til jólagudstænastuna somuleiðis í gongd. Allar deildirnar hava hvør sína uppgávu í sambandi við jólagudstænastuna.
Tað er sera umráðandi, at næmingar eru væl upplagdir og møta væl upp hesa tíðina. Vit hava brúk fyri øllum hvønn dag.
Pakkakalendari
Til morgun sangin í desember fara vit at hava pakkakalendara. Øll skulu hava ein pakka við, sum øll kunnu fáa uttan mun til kyn ella aldur. Pakkin skal kosta 30 – 40 kr. Hann skal vera skúlanum í hendi í seinasta lagi mikudagin 29. nov.
Hósdagin 7. des.
Yngsta deild hevur jólahugna frá kl. 17.00. Øll foreldur hava eitt fat við onkrum við til matna. Sum vit eta aftaná framførsluna. (Man hevur eitt sindur meiri við enn man etur sjálvur.)
Leygardagin 9. des.
Jólatræið við skúlan verður tendrað kl. 16.00. Aftaná verður møguleiki at koma inn í skúlan at fáa sær kaffi, kakao og okkurt gott til góman. Tiltakið er alment, og øll eru hjartaliga vælkomin.
Mándagin 11. des.
Miðdeildin hevur jólahugna frá kl. 17.00. Øll foreldur hava eitt fat við onkrum við til matna. Sum vit eta aftaná framførsluna. (Man hevur eitt sindur meiri við enn man etur sjálvur.)
Mándagin 18. des.
Elsta deild hevur jólahugna fyri foreldrum og systkjum, frá kl. 18.00. Øll foreldur hava eitt fat við onkrum við til matna. Sum vit eta aftaná framførsluna. (Man hevur eitt sindur meiri við enn man etur sjálvur.)
Týsdagin 19. des.
Vit eru í skúla til kl. 13.00. vit rigga av og rudda.
Mikudag 20. des.
Seinasti skúladagur fyri jól. Jólatræ verður dansað í skúlanum. Vit leggja dent á at fáa eina hugnaliga og hátíðarliga løtu saman. Tí skulu næmingarnir vera nossliga ílatnir. Næmingarnir fáa frí kl. 11.00.
Jólagudstænasta kl. 17.00 í Ólavskirkjuni í Kirkjubø. Næmingar úr Elstu deild skipa fyri bøn og upplestri. Næmingar úr Yngstu deild ganga Lucia, og næmingar úr Miðdeildini prýða og hava framsýning í kirkjuni.
Hósdagin 21. des.
Jólafrí
Mikudagin 3. jan.
Vit fara aftur í skúla.
Nógv klæðir liggja í skúlanum, um tit sakna okkurt, kunnu tit hyggja. Klæðini liggja fyri tað mesta í gongini.
Vinaliga
Velbastaðar skúli
Joan Neshamar, 228607


text:
Havi alt mítt lív verið hugtikin av Pæturi. Sum yngri dámdi mær væl at hoyra frásagnirnar um tann djarva mannin, ið steig út úr bátinum og fór til gongu eftir vatninum til tess at møta Jesusi.
Hitt stóra lyftið hugtók, at um so allir lærusveinarnir vildu svíkja Jesus, so vildi Pætur standa stinnur við lið Meistarans. Vit kenna úrslitið, og hanin gól og segði frá, at Pætur hevði avnoktað Meistaran, tikið dýran til og avnoktað, at hann kendi Jesus. Og so græt Pætur og angraði sína synd.
Tey seinnu nógvu árini er ein onnur mynd vorðin myndin av Pæturi. Ein jalig mynd, ið lýsir styrkina í sannari trúgv. Ikki einans tað jaliga, ið vit avrika. Ikki einans føll og mistøk. Tað berandi er trúgvin á Jesus, at játta trúnna á Jesus sum Harra og frelsara.
At játta trúnna styrkir og mennir hin einstaka. Vit fáa í játtanini lut í tí æviga, lut í teirri kraft og signing, ið skapar frið í hjarta, sál og sinni, hin æviga friðin, sum hesin heimur ikki kennir.
At játta trúnna, styrkir kirkjuliðið, so vit gerast eitt heilagt samfelag og skapa ein griðstað, ið verjir okkum frá tí illa og darvandi. Ein bønarstað, ið lívgar og uggar, so vit gerast livandi steinar í kirkju Jesu Krists.
Kirkja Jesus Krists, verður standandi allar ævir. Tað er týdningarmikið, at ein kristin kirkja er partur av Jesu Kristi kirkju. At vit vita og játta á hvønn, vit trúgva.
Kristusjáttan Pæturs, er svar uppá spurning Jesu til lærusveinarnar: “Men tit, hvønn siga tit meg vera?”
Pætur svaraði, sannførdur: “Tú ert Kristus, sonur hins livandi Guds.” (Matt 16,16).
Ikki hold og blóð høvdu sannført Pætur, men ein opinbering, ið var givin av faðiri mínum, segði Jesus.
Pætur gjørdist ein klettur, ið kirkja Guds varð bygd á. Helheimsins portur skuldu ikki fáa vald á henni. Hvør dýrabart er hetta lyftið, trúnni!
Játti saman við Pæturi mína trúgv á Jesus sum Guds son, Harra og frelsara.
Jógvan Fríðriksson


text:
Prísur
Fyri hvønn persón, tá ið tvey vaksin ferðast saman úr kr. 6.755,-
Íroknað pakkanum
Hotellið
Tahiti Playa Hotel er eitt sera væl umtókt hotell til familjur við børnum. Barnavinarliga hotellið liggur beint við góða sandstrondina í býnum Santa Susanna. Gistast kann í superior rúmi, familjurúmi ella í íbúð. Hotellið hevur fleiri svimjihyljar og barnasvimjihyljar. Um dagin eru fleiri ítróttaraktivitetir á skránni, og fyri tey minstu børnini er eisini ein barnaklubbur. Í háðárstíðini er undirhald um kvøldi.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri


text:
Hetta er so kjakið í Keypmannahavn. Veit at fyrilesturin hjá Craig í Ålborg verður síggja ella hoyra á netinum í nærmastu framtíð.
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, May 6, 2012
Er Gud til? Kjakið millum William Lane Craig og Klemens Kappel í Keypmannahavn
Hetta er so kjakið í Keypmannahavn. Veit at fyrilesturin hjá Craig í Ålborg verður síggja ella hoyra á netinum í nærmastu framtíð.


text:
Nýggj heimasíða er ment til Heilsumiðstøðina í Vági, sum Sumbiar, Vágs, Porkeris, og Hovs kommuna eiga í felag.
Við nýggju heimasíðuni er ætlanin at Heilsumiðstøðin skal gerast meiri sjónlig og at betra um tænastuna til borgaran.
Heimasíðan er lætt at finna – www.laknarvagur.fo – og einfalda sniðið ger, at hon er løtt at brúka. Heimasiðan hevur innbygt møguleika at samskifta við læknaviðtaluna. Tilber at bíleggja og avlýsa tíðir, umframt at endurnýggja reseptir uppá heiluvág á heimasíðuni.
Samskifti umvegis alneti við persónligum upplýsingum er undir eftirliti av Dátueftirlitinum og skipanin uppfyllir eisini krøv frá Dátueftirlitinum um dátutrygd.
Við nýggju heimasíðuni vóna vit, at upplivingin hjá vitjandi verður at heimasíðan er einføld og løtt at finna runt í, og at heimasíðan vísir opinleika og gjøgnumskygni fyri tey vitjandi.
Sum nevnt ber til at bíleggja tíð og avlýsa tíðir, endurnýggja reseptir á heimasíðuni. Hetta er ein nýggj tænasta til borgarirnir í Suðuroynni, vónandi verður tað væl tikið ímóti.
Heimasíðuna hjá Heilsumiðstøðini í Vági finnur tú her:


text:
Nordic Built Cities 2015
Skriva tann 28. Oct. 2015
Norðurlendsk kapping - Nordic Built Cities Challenge
Nú er norðurlendska kappingin um nýskapandi burðadygga býarbygging skotin í gongd. Kappast verður um nýskapandi loysnir í 6 norðurlendskum býum, ein teirra er Runavík.
Nærri sæst um kappingina í Runavík á heimasíðuni hjá Runavíkar kommunu, www.runavik.fo
.
Um samlaðu norðurlendsku kappingina sæst á heimasíðuni nordicbuiltcities.org
.
Eisini verður eitt match making event í Svøríki í næstu viku, 5. november, og tær fyritøkur frá Føroyum, sum ætla at luttaka í hesum tiltaki, gevur Nordisk Innovation ferðaendurgjald.


text:
Orð: Kajfinn Hammer
Lag: Jeg så en liten pilgrim på vei mot Sions stad ella Í Dávids húsi opnað er kelda rein og klár
1. Í lívinum eg síggi so manga bundna sál,
sum einaferð í treysti sær setti trúarmál,
men sett seg hevur niður og trúarneistan mist,
og fram um bønarlívið alt annað setti fyrst.
2. Sig, ert tú líka blindur sum Bartimeus var,
og er tín trúgv eins lítil sum hin hjá Tummas var;
og liggur tú óhjálpin við tín Betesdahyl?
So er tó Jesus størri, Hann bæði kann og vil.
3. Og ert tú vorðin svikin av systkjum uttan blygd,
og rapaði títt álit, tú hevði á tey bygt?
Lat tey sum Demas fara av sviki heimsins herd,
tín Jesus er tó størri, Guðs fólk langt meira verd!
4. Og ert tú vorðin troyttur av tómum talum við,
og bønum upp í saman, sum førdu ei eitt stig?
Og pínist tú av fráfalli, sum tú um teg sært,
so er tó Jesus størri, frá tí teg hevur vart!
5. Og møtir tær bert mótgongd, og ert tú uttan byr,
og hvar tú enn tær vendi, tú komst á stongdar dyr?
Um allur herur Satans hart á teg herja man,
so er tó Jesus størri og hevur sigrað hann!
6. Hin bjarta Morgunstjørnan, tín Frelsari Hann er,
til tað, sum er langt størri, tilreiðar Hann teg ger!
Minst til, hin roynda trúgvin er meira verd enn gull,
halt út, tí lønin bíðar tær rík og dýrdarfull.


text:
Heimsins framleiðsluvirði almikið økt, síðan sosialisman fall
Tað er ófatiligt, at fólk (serliga ung) fjeppast uppi í planbúskapi, javna, v.ø.o. uppi í sosialismu, hóast hon miseydnast hvørja ferð, meðan marknaðbúskapur og kapitalisma verða spilt út, hóast hon roynist sum besta mjólkkúgv, ið føðir øll.
Eftir at Kina fyrst í 1980-árunum slepti síni kúgandi maoismu, ið gjørdi øll (uttan partípamparar) líka fátæk, og fór at fevna um marknaðbúskap, fría kapping og kapitalismu, eru framleiddu virðini nógv økt og sosialu korini hjá fjøldini bøtt.
Tað eru ikki útjavnað virði ella almenn stýring av búskapi, men m.a. fríur búskapur, ognarrættur og altjóða handil, ið hava økt vælferð hjá fleiri fólkum nú enn nakrantíð.
Fyri 50 árum síðan livdu 50% av heimsins íbúgvum í djúpasta fátækradømi. Í dag eru bert 10% av mannaættini so fátæk, sum 50% av okkum vóru tá.
Í 1970 livdu heimsins fólk bert 55 ár í miðal, nú liva tey til 70 ára aldur, og vit í heimsins framkomnu londum liva til 80 ár í miðal, skrivaði Edward Hudgins í sambandi við Earth Day, ið umhvørvisutopistar hava hátíðarhildið síðan 1970.
Sjávt í Afrika, heimsins tá og enn fátækasta heimsparti, er miðal livialdurin hækkaður úr 47 árum upp í 60 ár. Fyrr doyðu 15% av børnum undir 5 ár hvørt ár, móti nú bert 5% árliga. Størsti framburður er hendur í fátækum londum.
Í 1970 doyðu yvir 1 mió fólk, flest børn, um árið av sjúkum úr dálkaðum vatni. Tá høvdu bert 50% av heimsins fólki reint vatn, móti nú 90%.
Í 1970-unum vóru 24 størri oljudálkingar á sjónum í miðal hvørt ár. Síðan ár 2000 hava bert verið tríggjar. Oljunøgdin, ið rennur á sjógv er minkað við í miðal 99%.
I 1970-unum ræddust umhvørvistar, at skógarvøkstur heimsins fór at hvørva. Í dag verða nógv fleiri trø plantað enn verða feld í Canada, USA og Evropa enn tá.
Framburðurin í vælferð og livistøði eru størst í londum við persónligum, vinnuligum og politiskum frælsi og minstur í harðræðislondum við planbúskapi, smbr. Heritage Foundation og Fraser Institute, ið geva út Index of Economic Freedom hvørt ár.
Jú ríkari lond eru, jú størri tilfeingi hava tey ráð til at brúka til enn meiri framleiðslu og til reinari umhvørvi. Rík lond hava betri ráð til vælferð serliga til fólk við lágum inntøkum. Einki land ger síni fátæku rík av at gera síni ríku fátæk.
Leingi livi marknað-búskapur, kapitalisma, demokrati, privatur ognarrættur, talu-, vinnu- og persónsfrælsi. Tey eiga tøkk fyri heimsins framburð og fólksins vælferð.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Greinasavn um jarð- og jarðalisfrøðilig evni útkomið
Greinasavn við heitinum "Proceedings of the 4th Faroe Islands Exploration Conference (FIEC)" er júst útkomið.
Bókin er eitt savn av javnlíkamettum vísindaligum greinum, ið allar byggja á nýggja jarð- og jarðalisfrøðiliga vitan frá tí føroyska økinum og vórðu framlagdar á seinastu FIEC ráðstevnuni í 2012.
Í bókini eru fimm greinar. Av teimum eru tríggjar skrivaðar av føroyskum høvundum, meðan tvær eru skrivaðar av øðrum norðurlendskum høvundum. Ritstjórar eru jarðfrøðingarnir á Jarðfeingi Óluva R. Eidesgaard og Heri Ziska.
Tað er Fróðskapur, sum gevur bókina út. Tey, sum luttóku á rástevnuni fáa eitt eintak av bókini. Hon fæst eisini til keyps fyri kr. 150.
Greinasavnið kemur út sum e-bók í næstum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
#AK2016 og #IWD2016
DAMUDOMI 2016
Upphiting til 8. mars. Ein vika av damudomineraðum tiltøkum í Sirkus frá 1.-7. mars.
04. mars: DD16 Bukkakokk: Keka · Chicken Korma & Beef Jalfrezi. Bukkakokk verður indiskt við Srikanya ‘Keka’ Nandi, sum eisini var kokkur til Bukkakokk í desember mánaða.
05. mars: DD16 Konsert & Sjónleikur: Rebekka, Ingun, Greta, Sóley og Katrin. Konsertirnar eru tríggjar í tali og eru við Rebekku Petersen, Ingun Gormsdóttir og Gretu Bech. Tveymansleikurin er við Sóley og Katrin, ið framføra nýskrivaðar hugleiðingar/skemt/
06. mars: DD16 Bio: I Shot Andy Warhol (Harron, 1996). “I Shot Andy Warhol” er ein spælifilmur um Valerie Jean Solanas, ið hevur skrivað SCUM-manifestið, ið verður sýnt sum leikur 8. mars í Norðurlandahúsinum. Filmurin vísir, hvat leiddi upp til hendingina í 1968, har Valerie Solanas skeyt listamannin Andy Warhol. Solanas var víðgongdur feminstur, og hon goymdi ikki, at hon var lesbisk – nakað, ið var sera óvaniligt í teimum konservativu 1950’unum. Harumframt var hon rúsevnismisnýtari, prostituerað og var úti fyri kynsligum ágangi sum barn. Tað var ikki fyrr enn eftir, at hon skeyt Warhol, at hon bleiv kend, og manifest hennara er nú endurprentað á nógvum ymiskum málum. Lily Taylor spælur høviðsleiklutin og lýsur Solanas sum eitt hugfangandi menniskja. Áðrenn filmin fer Maud Magnussen at hava eina innleiðing.
07. mars: DD16 Samrøðustova: “Kvinnur, Skomm & Málbrúk”. Minnist tú Monicu Lewinsky? Hvussu hennara privatlív gjørdist alheimstíðindi? Hevur tú kanska tosað um hana, eina líknandi støðu ella upplivað, at onnur hava tosað um teg?
Sum partur av Damudomi í Sirkus verður samrøðustova um ‘Kvinnur, skomm og málbrúk’ mánakvøldið 7. mars kl 20.
Dømini uppá, hvussu kvinnur (og aðrir samfelagsbólkar) verða útskammaðar og tagdar vekk, eru endaleys. Við samrøðustovuni verður ljós varpað á hesar trupulleikar, og hvørjar loysnir møguliga eru. Kvøldið bjóðar uppá framløgur við tveimum kvinnum, sum í lesnaði sínum hava arbeitt við krossøkinum millum kyn og mál, meðan áskoðararnir verða bjóðaðir at luttaka við teirra egnu hugsanum og royndum. Grundarlagið er einfalt: at óansæð hugburð, er tað umráðandi at tosa við hvønn annan um tingini.
KVINNUDAGSTILTØK KRING LANDIÐ
Kvinnudagur á Sandoynni
Kross í kalendaran, Sandoyar kvinnur! Áttanda mars verður kvinnukvøld í Samljóð! Á skránni er millum annað ein ljósmóðir, sum fortelur um tað, kroppurin er førur fyri undir eini føðing, ein maður, sum fortelur um søguna hjá føroyskari binding, munnbitar við altjóða dámi, og so hava nakrar frískar kvinnur játtað at vera make-over-modellir! Sjálvandi er eisini skemt og sangur á skránni.
Atgongumerki á 100 kr verða at fáa í Á-handlinum í Skopun og á Effo á Sandi frá fríggjadegnum 4. mars. Avmarkað atgongd!
Kvinnudagur í Fuglafirði – viðurkenning, inklusión og kvinnuleiklutir anno 2016
Í sambandi við at tað í ár eru 100 ár síðani kvinnur í Føroyum fingu valrætt, nýta vit altjóða kvinnudagin høvi til at hyggja at støðuni hjá kvinnum í Føroyum. Fáa tær loyvi til at virka fult í ymsu kvinnuleiklutunum í dagsins samfelagi? Her varpa vit serliga ljós á støðuna hjá útlendskum kvinnum í Føroyum.
– In commemoration of the centennial of women’s right to vote in the Faroe Islands, we have chosen the International Women’s Day to look at the current situation for women in the Faroes. Are they able to participate actively in all the different roles women may take on today? We focus specifically on the situation for non-native women here. It will be possible to get a summary in English throughout the evening.
Veitst tú um okkurt annað tiltak? So sig okkum fegin frá.


text:
Miðflokkurin
Miðflokkurin (MF) er ein politiskur flokkur í Føroyum. Miðflokkurin varð stovnaður 30. mai í 1992. Miðflokkurin er flokspolitiskt ógvuliga konservativur, tá ið talan er um siðfrøðilig virði; flokkurin er m.a. hart ímóti fosturtøku og samkyndum hjúnalagi [1]. Miðflokkurin hevur eisini fleiri ferðir talað ímóti at grein 266b skuldi koma í gildi í Føroyum.
Innihaldsyvirlit
Søga[rætta | rætta wikitekst]
Í 1991 settu nøkur trúgvandi fólk sær fyri at stovna nýggjan politiskan flokk. Tordur Niclasen, løgtingsmaður fyri Kristiliga Fólkaflokkin, Føroya Framburðs- og Fiskivinnuflokk var ein av stovnarum floksins. Á fundi 30. november 1991 á Hotel Hafnia í Tórshavn varð gjørt av, at nýggi flokkurin skuldi eita Miðflokkurin. Eisini varð samtykt ein fyribils arbeiðsætlan, sum í dag er kend sum hini 16 punktini fremst í stevnuskránni. Fyri at nýggjur flokkur kann stilla upp til løgtingsval, er neyðugt at hava í minsta lagið 800 undirskriftir. Á stovnandi aðalfundinum í 1992 varð upplýst, at higartil eru savnaðar tilsamans 560 undirskriftir. Fyribils stevnuskrá varð løgd fyri fundin og samtykt.
Stevnuskrá[rætta | rætta wikitekst]
Flokkurin virkar fyri einum samfelagi við kristnum grundarlagi, og at politiskar avgerðir, sum verða framdar, samsvara við hesa lívsáskoðan og hugsjón.
Virkað verður eisini fyri at sjúk, gomul og brekað fólk skulu hava eitt trygt og gott lív. Tað skal arbeiðast miðvíst við at minka um rúsdrekka og rúsevnismisnýtslu. Føroyar skulu ikki verða partur av ES, men í staðin fyri styrkja samstarv við lond uttanfyri felagsskapin. Í siðfrøðiligum spurningum, sum til dømis fosturtøku, virkar flokkurin fyri at ófødda barnið verður vart við lóg. Deyðshjálp verður mett sum dráp og skal tí ikki vera møgulig.
Formenn[rætta | rætta wikitekst]
- 1992 - 1994 Álvur Kirke
- 1994 - 1997 Jenis av Rana
- 1997 - 1999 Bill Justinussen
- 1999 - 2001 Álvur Kirke
- 2001 - d.d. Jenis av Rana
Umboð á Løgtingi 2011-2015[rætta | rætta wikitekst]
Landsstýrisfólk 2011-2015[rætta | rætta wikitekst]
- Karsten Hansen, landsstýrismaður í heilsumálum
Ávisingar úteftir[rætta | rætta wikitekst]
Keldur[rætta | rætta wikitekst]
Fólkaflokkurin · Framsókn · Javnaðarflokkur · Miðflokkurin · Sambandsflokkurin · Sjálvstýrisflokkurin · Tjóðveldi


text:
Toronto
Norðan Ontariovatn er Toronto, ið er fremsti ídnaðarbýur, størsti fíggjardepil og tann býur, sum veksur skjótast í Kanada. Býurin er eisini størsti býur í Kanada og høvuðsstaðurin í Ontario. Har verður sagt at vera trygt at búgva, tí at har eru færri lógarbrot enn í nøkrum øðrum stórbýi í Norðuramerika. Býarfólkið kann eisini erpa sær av Skydome, heimins fyrsta leikvølli við dragtekju, og Canadian National Tower, heimins hægsta húsi. Fáastaðni búgva so nógvir kinverskir innflytarar sum í China Town í Toronto.
Toronto er størsti býur í Kanada við 5 milliónum íbúgvum og er samstundis mest etniskt blandaði býur í heiminum. Tá tú ringir 112 í Toronto kunnu tey svara tær á 150 ymsikum málum. Kanada er eitt sindur av øllum heimsins londum og Toronto er miðpunktið í øllum.


text:
Føroyskir sangtekstir
- Á armi mínum
- Á barnaárum ungu
- Á bátadekki
- Á bergi stendur vitin hátt
- Á Boðanesi
- Á bønum blómur blunda
- Á brúnni
- Á egnum veingjum
- Á Egyptalandsstrond, undir Fárao’s hond
- Á ein kross teir negldu Jesus
- Á ferð í hesum heimi
- Á ferð og á einsligum vegi
- Á ferð til Dreymaland
- Á ferð vit eru mót ljóssins strond
- Á flot
- Á fold meg byrðar tyngja
- Á fríðum fjalli Jesus stendur
- Á gamlar gøtur
- Á Gerðisheyggi
- Á Golgata byrðin fall av
- Á Golgata eg dvølji við krossins harða træ
- Á Golgata heyggi ein myrkan dag
- Á Golgata, har doyði hann
- Á gøtunum í Sao Paulo, har liva børn í neyð
- Á grasríkum eingjum og grønari líð
- Á Gud eg líti, hann mær ei vil sleppa
- Á Guds Lamb mítt eyga hyggur
- Á Guð aleina
- Á halgan botn eitt hús er
- Á hall nú árið komið er
- Á Harra mín eg vónaði
- Á Harran vil eg líta
- Á Harrans reina akur
- Á hesa grund eg byggi
- Á hesum halga Harrans stað
- Á himli bleiktrar
- Á høgum fjalli Jesus stendur
- Á Jesus, Lambið Guds, eg sá
- Á Jesus, tak mítt sinni
- Á jólanátt
- Á jólum koma nissurnar
- Á knæ fyri Guði í Jesu navn
- Á Kristus bert mín vón er bygd
- Á krossi Jesus deyðan leið
- Á krossins grumma træ á Golgata
- Á krossinum tú gavst títt lív
- Á kvøldartíð ein vinur stillur stendur
- Á lívshavsins bylgjum mín sál var í neyð
- Á lívsins havi sigli eg
- Á miðvetri
- Á morgni árla ein rødd er hoyrd
- Á morgni árla vit Guði lova
- Á morgni Harrin býður
- Á myrku vetrarnátt
- Á náðihavinum eg ferðist trygt
- Á Nazarets gøtum ein smádrongur gekk
- Á skaparmorgni fyrsta
- Á skúlabeinki
- Á sorgarstund
- Á stillu nátt
- Á stjørnukláru, miðju nátt
- Á teim himmalsku hæddum
- Á teim ljósu strondum
- Á tí ljósa morgni Harrans frelstu, tá
- Á tí seinasta degi hjá Guds fólki her
- Á tí stilla, ljósa morgni
- Á tínar hjartadyr Jesus nú bankar
- Á um eg kundi
- Á undurfullan, loyndan hátt
- Á vakt á ljósins tindum
- Á vára lívsleið koma løtur
- Á veg
- Á veg mót Zions Staði ein pílagrím eg sá
- Á veg yvir heiðuna blómu eg fann
- Á vegnum hvønn dag
- A Vision
- A-sangurin
- Á, eg veit, tað finnist eitt undurfult Land
- Á, havi eg spilt burt mín fyrsta kærleika
- Á, hin dagur er nær
- Á, hvat ið mær leingist til Heimlandið kæra
- Á, hvat Orð av Guði givið
- Á, hvør signað tað er, tonk, at Jesus er her
- Á, hvør undurfult at ferðast
- Á, Jesus, opna Tú mítt eyga
- Á, kom Guðs frelsta lið
- Á, reina ungmoy, sælast av kvinnum
- Á, sál, ert tú mótleys og byrðað?
- Á, sál, tú sum gongur á syndanna veg
- Á, signaða, lívssæla land
- Á, søkk meg djúpt í dópsins streymar
- Á, sum eg elski Jesu navn
- Á, sum mær leingist til Staðin
- Á, takk Gud fyri orðið
- Á, tann deiliga Havn
- Á, tann stóri og signaði morgun
- Á, um eg kundi sum lerkur sungið
- Á, um vit
- Á, var tað bert ein
- Áarbylgja klára
- Áarvegurin
- Abba Faðir, hjálp tú mær
- Abba, Faðir, síggj, vit koma
- Abbabeiggi
- Abbanoða
- Abbi tín er ríkur
- Adam eina løtu var
- Adam og Eva
- Addictives drugs
- Áður livdi eg í synd
- Áður óljóð fylti sinnið, sorgin nívdi meg
- Áður var alt bara tómleiki
- Afrodite
- Aftan á storm og bylgjuslag
- Aftan stongdar dyr eg siti
- Aftaná
- Aftur
- Aftur á ferð
- Aftur á tindin
- Aftur birtist lív á landi
- Aftur føstuklokkan ljóðar
- Aftur í 60’ini
- Aftur til jørðina
- Aftur vár í hondum
- Afturhvarv
- Áh, ásjón, háðað, bannað
- Áh, at byrja við tær, tú, mín Jesus, tað er
- Áh, bløddi hann, mín Frelsari
- Áh, botnleysa náði, ið rætt varð mær
- Áh, bønartíð, áh, bønartíð
- Áh, brøður, komið í Jesu navn
- Áh, eg hugsi um landið, sum Jesus mær vann
- Áh, eg minnist ein dag
- Áh, eg minnist væl hin dag
- Áh, eg veit eitt land, langt frá jarðarinnar stríð
- Áh, ein undurfull umskifting var tað hjá mær
- Áh, eitt land eg veit um
- Áh, fagra land, har Harrans vinir tráa
- Áh, glaða stund, tá eg fekk sjá
- Áh, gleðihátíð søt
- Áh, Golgata krossur, tú kærur mær ert
- Áh, Gud, vár hjálp í farnu tíð
- Áh, Harri Krist, at minnast teg
- Áh, Harri Krist, hvør mildur tú
- Áh, Harri Krist, mín Frelsari
- Áh, Harri, tá eg minnist teg
- Áh, Harri, tá mítt eyga sær
- Áh, heimland, áh, heimland
- Áh, himmalska sæla! Tú, Jesus, ert mín;
- Áh, hin dýra, glaða søga
- Áh, hin ríka, fría frelsa
- Áh, hoyr hin glaða boðskap
- Áh, hvør ein Veldisgud
- Áh, hvør er hasin maður, ið krossin bera má
- Áh, hvør myrk hin nátt, í hjarta mínum var
- Áh, hvør signað er tann hugsan
- Áh, hvør signað, at frelsa varð vunnin
- Áh, hvør stórt at trúgva á Jesus
- Áh, hvør vinur er ei Jesus
- Áh, Jesus, drag meg
- Áh, Jesus, heilt til endan
- Áh, Jesus, mær leingist at vera tær nær
- Áh, Jesus, nógv meir undurfull
- Áh, Jesus, opna tú mítt eyga
- Áh, Jesus, signa hetta heim
- Áh, Jesus, títt navn er eitt virki
- Áh, Jesus, títt navn er í vanda eitt virki
- Áh, Jesus, tú ert alt hjá mær
- Áh, Jesus, tú ert mín
- Áh, Jesus, tú meg elskaði
- Áh, Jesus, tú mín Frelsari og Harri
- Áh, Jesus! Æran øll er hans
- Áh, Jesus! Søt tey tár, eg græt
- Áh, kann tað vera satt, at eg fekk lív í blóði Frelsarans?
- Áh, kanst tú liva uttan Jesus
- Áh, kæri Gud og Faðir
- Áh, kom tó til Jesus og trúgv á hans navn
- Áh, Kristus, vit nú minnast
- Áh, kundu á tíðarhavi
- Áh, lær meg betur kenna teg
- Áh, mín sál veit eitt stað
- Áh, morgun, tú, hvørs fyrsta ljós
- Áh, náði, náði rík og stór
- Áh, náði, rík og dýrabar
- Áh, náði, sum ei sleppir mær
- Áh, orð, av øllum dýrast
- Áh, sál mín, lova Harranum
- Áh, sæla havn Guds heiløgu
- Áh, sæla stund, tá sálin mín
- Áh, sæla vón
- Áh, signaða vissa: Øll syndin er rindað
- Áh, signaði, lívsæli dagur
- Áh, Sonur Guds, tú signaði
- Áh, søt er hin søgan um Jesus
- Áh, syndari, ber ei meir tín myrka iva
- Áh, syndari, Frelsarin kallar á teg
- Áh, syng um hann, av Himli steig
- Áh, syng um Jesus, Lambið Guds
- Áh, syrgjandi syndari, sælur ert tú
- Áh, tað dýra Jesu blóð
- Áh, tey kæru, sum mær bíða
- Áh, tey søtu gleðiboð, ið orðið trúnni ber
- Áh, trælbundna sál, tú, sum leitaði so
- Áh, trongda sál, tað er eitt stað
- Áh, tú kelda djúp av náði
- Áh, tú sorgbundna sál, tú, hvørs leið varð so løgd
- Áh, tú tráandi hjarta, áh, tú vónleysa sál
- Áh, tú, Guds reina, milda Lamb
- Áh, tú, Guds stilla Lamb
- Áh, tú, ið komst úr hægstu dýrd
- Áh, um við túsund tungum eg
- Áin
- Áin á sumri
- Ak hører I sømænd, som pløje
- Aksalsvísa
- Ålänningens sång
- Alda
- Alda
- Alda brýtur
- Aldan
- Aldan brýtur
- Aldan revsar eitt vargahjarta
- Aldan reyð
- Aldri gloymi eg hin dag, tá við Golgata eg stóð
- Aldri meir eina á lívsins veg
- Aldri meir eri eg eina her
- Aldri tann dagur úr huga mær rennur
- Aldri var sigurin størri enn tá
- Aldri, aldri fati eg
- Aldurnar
- Ålebrands Vise
- Alfaðirs eygu jarðarríki skoða
- Algóði faðir, tú yndismilt bendir
- Algóði faðir! gev oss magn og megi
- Algóði Gud, tú ver mær hjá
- Algóði Guð mín faðir er
- Algóði Guð, tú fyrstu ferð
- Alheimsins tjóðir! gevið ljóð
- Alice’s other neighbor
- Alive
- Alkomið vár
- All my mistakes
- Alla nátt
- Allan vegin hann meg leiðir
- Allar ættir tiga
- Allar gøtur
- Allar mínar byrðar
- Allar staðir, har eg fari
- Allastaðir, har ein lítur, kirkjur, samkomur ein sær
- Allastaðir, hvar eg eri
- Allatíð á ferð
- Almenn hypnosa
- Alment starv
- Almikið árið líður
- Alsamt longdist mær at fáa
- Alt eg havi Guði givið
- Alt eg vil hava
- Alt eg vraki fyri Jesus
- Alt er bjart og undurfult
- Alt er míns Faðirs verk
- Alt er nú so fagurt, ljóst og gott
- Alt er nýtt
- Alt for længe har jeg vandret
- Alt í føðurhendi er
- Alt lív títt er ein fjakkan á tíðarinnar veg
- Alt skaparverk Guds
- Alt sum eg geri
- Alt tað, ið eg havi, sum hjartað ger glatt
- Alt tað, sum hevur fuglaflog
- Alt til Jesus eg vil geva
- Alt til tín
- Alt, alt er væl í ævir
- Alt, ið eg havi, av náði eg vann
- Alt, sum er merkt av Harrans hond
- Alt, sum frítt og fagurt er
- Alt, sum tínum børnum her á fold man møta
- Altíð best
- Altíð meir av tær, altíð meir
- Alvalds Guð, vit prísa tær
- Alvaldsgud, tignið vár Alvaldsgud
- Alveldis drottur, sum situr í himnanna sæti
- Alveldis Gud, sum frelsu gav
- Alveldis Gud, við tínum Orði alt varð til
- Amanda fra Haugesund
- Amanda’s dream
- Amerikakvæðið
- Amnesty
- Ámunds ríma
- Andalig samvera
- Andanna andi, stíg nú frá tí høga
- Andarhald
- Andi Guds í forðum lá
- Andin tær sendir boð
- Andlit hans vit skulu sjá
- Andlit Jesusar at síggja
- Andøvur
- Andvekur
- Andvekur
- Andvera
- Anima
- Anna Joensen
- Annan sang
- Ansa eftir
- Ansa tær
- Ansa, eyga lítla, hvat tú sært
- Antikristsins merki bleiktrar víða um í dag
- Apokalypsa
- Ár í synd og hugmóð livdi eg
- Arbeið, tí náttin kemur
- Arbeið, tí náttin kemur
- Arbeiðskvinnan
- Are you walking in the light
- Árið líður skjótt at enda
- Arma hjarta! møddist tú?
- Arma sál, sum saknar frið
- Ársins fyrstu stevnu vit í Klaksvík halda
- Árstíðir
- Áslu ríma
- Ástarkvæði
- Ástarstund
- At biðja tú meg læri
- At eg varð frelstur er ein gáta
- At enda
- At fara væl úr hesi verð
- At leypa og at renna
- At liva tað er at elska
- At liva uttan Jesus er meiningsleyst og tómt
- At lívið varð ljóst
- At royna frelsir ongan
- At søkja Gud í hjartans bøn
- At telja tey megni eg valla
- At trúgva er at níga
- At vera barn í Føroyum
- At vera Tín, o, Jesus, hvat er størri
- Átjan
- Áttamannafarið
- Austin
- Av dagsins verki móður
- Av einglamunni komu boð
- Av fjalsins brún
- Av Grønlands ísi gráum
- Av Harrans hond leidd vit mót heiminum ferðast
- Av hæddum himmalskum klárum
- Av himli boða einglar frið
- Av Himli Jesus føddur varð til jarðar
- Av Himli Jesus kom sítt lív at ofra
- Av himni hátt ein eingil ber
- Av himni hátt í mannahold
- Av himni kom ein einglaherur
- Av krossinum ein kelda rann
- Av lívinum lítið tú lærdi
- Av náði Guds barn eg var vorðin
- Av náði sá eg, hvat eg var
- Av øllum ber í hesi verð
- Av øllum hjarta
- Av øllum londum
- Av øllum londum í eyst’ og vest’
- Av øllum nøvnum elski eg
- Av øllum størstur Jesus er
- Av øllum tí góða
- Av øllum tí góða, Várharra gav
- Av Skarði til Broadway
- Av tíni stóru miskunn, Harri kæri
- Av trúgv aleina
- Avdeyð gívur nú stunar í barnferð
- Ávegis
- Avgamla landið, teg fjalir glerið skært
- Away far beyond Jordan
- Axið


text:
Filmsfelagið vísur í hesum døgum nýggjar biograffilmar, ið hava kvinnur sum tema. Við eini skermmynd, sum sæst niðanfyri, og er tikin av Facebookvanganum hjá Filmsfelagnum, sást skjótt, at júst kvinnur leitaðu allarmest eftir tiltakinum The Wife, sum er nýggi filmurin við Glen Close á Filmsdøgum í Felag. Tann filmurin verður sýnur fríggjakvøldið, tá Marna Jacobsen fer at innleiða.
Ein maður sigur í dag í meyli, at tað er ikki so undarligt at fleiri kvinnur ganga í biograf. - Har eru bara konufólka-filmar, sigur hann og vil vera ónevndur. Men eins og í New York Times í dag, veit redaktiónin, tað er í hesum føri eg, hvør skrivarin er.
- Seinast eg sá ein góðan mannfólka-film var American Sniper (Clint Eastwood 2014) og tað eru fleiri ár síðani nú. So, vilja tey hava fleiri menn í biograf, so er bara at koma við okkara filmum aftur, sigur mannligi filmsviðmerkjarin.
Tá eg haldi fyri, at hetta kann mann broyta yvir tíð, so er hann skjótur at svara rættuliga noktandi.
- Trúgvi neyvan hattar kann bøtast. Biosalin hava tær eisini yvirtikið, sigur hann og fortelur hesa summarsøgu um nýggja Mamma Mia-filmin, sum helst verður mæst sæddi filmur á okkara leiðum í ár.
- Tær lokkaðu meg til Mamma Mia - Here We Go Again (Ol Parker 2018) í Keypmannahavn í síðsta mánað. Fy for den ledeste, sum hann var ræðuligur. Rýmdi eftir fimtan minuttum. Fyri tað fyrsta vóru ABBA-sangirnir voldtiknir við ódugnaligum tónleikarum og flestu sangarnir vóru óbrúkiligir. Ein háðan móti fantastisku ABBA-originalum. Annars gekk filmurin meira út uppá, hvussu nógvar menn handan eina daman hevði. Haldi eg taldi minst fýra-fimm hesar fyrstu fimtan minuttirnar. Tá fekk eg nokk og rýmdi út og fekk mær eina væl forkjenta øl ímeðan eg bíðaði eftir damunum og teimum ungu monnunum, sum enn ikki tora at siga, at hatta er rein skræba fyri okkum menn, sigur mannligi filmsviðmerkjarin og biður meg vælsignaðan blogga um at fáa mannfólka-filmar aftur í biosalin.
- Vælkomin at sitera mína mannfólkameining. Veit, at fleiri eru samdir við mær, sigur Deep Throat keldan við bloggin.
Tað er hervið gjørt. Og tað við hesum avbjóðandi spurningi:
Hvør er besti mannfólkafilmur, sum er á marknaðinum beint nú og ikki hevur verið vístur, men kundi verið vístur í Filmsfelagnum í heyst og framyvir? Gev eitt boð niðanfyri!


text:
Altjóða svimjisambandið FINA hevur í dag boðað danska svimjisambandinum frá, at teirra 4×200 frí stafett fyri menn kann luttaka á OL í London. Hetta var sum kunnugt hin óføra spennandi tíðtakingin á Danish Open / Danish Trials, har Mads Glæsner, Daniel Skaaning, Anders Lie og Pál Joensen skuldu klára 7:15.65, og mundu mist á stokkinum, inntil Pál tók tað heim við 1:47.79, til endaliga úrslitið 7:15.38. Teir hava bíðað eftir at síggja um nakað annað lið fór at skumpa teir út um 16 tey bestu londini síðani Shanghai 2012, men so varð ikki 🙂
Video frá tá ið teir svumu 4×200
Offisiella tíðindaskrivið kann lesast her


text:
Jóhan Christiansen, borgarstjóri í Eystur Kommunu, er nýggjasta navnið á Tjóðveldislistanum til komandi løgtingsvalið. – Eg haldi stóru polariseringina í føroyskum politikki vera keðiliga, og haldi tíðina vera komna at taka eina støðu til, hvønn veg Føroyar veruliga skulu. Tað ber ikki til bara at arbeiða frá máli til mál, sigur hann
– Eg stilli upp, tí eg vil gera mun.
Soleiðis sigur nýggjasta valevnið hjá Tjóðveldi til komandi løgtingsvalið, Jóhan Christiansen, um hví hann stillar upp.
Borgarstjórin í Eystur Kommunu metir, at alt ov stór polarisering er hend í føroyskum politikki seinastu árini, og samstundis saknar hann yvirskipað mál í politikkinum.
– Tað vísir seg, at allur politikkurin er farin at snúgva seg um smá mál heldur enn at hugsa um yvirskipað mál fyri, hvussu føroyska samfelagið kann gerast so gott sum gjørligt, sigur Jóhan Christiansen.
Manglandi reformarnir á pensjónsøkinum og serliga innan fiskivinnuna, nevnir hann sum eitt dømi um júst hetta.
– Ein annar trupulleiki í løgtinginum er, at tað ikki altíð eru umboð fyri alt landið, sum halda seg framat at viðmerkja mál, sum eru av týdningi fyri alt landið, sigur hann.
Jóhan Christiansen er kendur sum ein sterkur og avgjørdur politikari, sum ongantíð hevur ivast í evnunum hjá kommunum at taka sær av ymiskum málum, og hetta hevur borið hann langt í kommunalpolitikki. Seinasta val fekk hann 136 persónligar atkvøður í Eysturkommunu, var toppskorari í atkvøðum har og gjørdist borgarstjóri.
Nú hevur borgarstjórin gjørt av at stilla fyri Tjóðveldi, og tað er serliga ein orsøk til tað.
– Eg stilli upp fyri Tjóðveldi er, at eg eri loysingarmaður, og vil arbeiða fyri einum landi, har vit sjálvi taka avgerðirnar, sigur hann.
Higartil hevur Pauli Petersen, borgarstjóri í Vestmanna, boðað frá, at hann stillar upp, Annita á Fríðriksmørk og Óluva Klettskarð boðaðu frá á flokstingum at tær eru fúsar at stilla upp. Unga Tjóðveldið hevur eisini kunngjørt síni valevni; Kristina Clementsen og Tór Marni Weihe.


text:
Býráðsfundur 23. februar 2017, kl. 17.00
Býráðslimir: Tórbjørn Jacobsen, Terje Beinar Vestergaard, Helgi Lamhauga Petersen, Hans Jákup Johannesen, Etly Nord Højgaard, Kári Egholm Jacobsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Varalimir: Elnar Rasmussen
Ikki møtt: Jonhard Danielsen
12/17: Broyting av býarplani og byggisamtykt fyri Skála.
Í samband við umsókn um bygging av dokk, er neyðugt at broyta býarplanin og byggisamtyktina fyri Skála.
Málið er viðgjørt áður, men Heilsu- og Innlendismálaráðið boðar frá, at broytingin ikki verður góðkend, tí eingin áseting er um mest loyvdu hædd á bygging yvir dokkini.
Tekniska deild mælir til at skipa fyri borgarafundi har Mest greiðir frá ætlanini og seinni at gera eina serstaka byggisamtykt fyri byggingina.
-Vinnu- og havnarnevndin og Byggi- og býarskipanarnevndin mæla til, at biðja P/F Mest koma við nærri lýsing av bygninginum, hædd og útsjónd og at málið verður lagt aftur fyri nevndirnar til viðgerðar.
-Býráðið hevur á fundi 23/02-2017 samtykt at taka undir við tilmælinum frá Vinnu- og havnarnevndin og Byggi- og býarskipanarnevndini.
13/17: Broyting av býarplani og byggisamtykt í samband við oljutangar í Søldarfirði.
Í samband við útbygging av oljugoymslum í Søldarfirði, er neyðugt at víðka D-økið í býarplaninum og somuleiðis at broyta byggisamtyktina fyri økið.
Málið er viðgjørt áður, men Heilsu- og Innlendismálaráðið ætlar ikki at góðkenna broytingina, tí eingin áseting er um mest loyvdu hædd fyri D10-økið.
-Vinnu- og havnarnevndin og Byggi- og býarskipanarnevndin mæla til, at mest loyvda hædd fyri bygging verður 20m í D10-økinum
-Býráðið hevur á fundi 23/02-2017 samtykt at taka undir við tilmælinum frá Vinnu- og havnarnevndin og Byggi- og býarskipanarnevndini.
14/17: Univice søkir um møguliga broyting av byggisamtyktina fyri økið á Rókahavnini soleiðs, at møguligt er at byggja 12 m høgan bygning á økinum.
Tekniska deild mælir til, at ásetingar fyri mest loyvdu hædd fyri D1-D4 økir, kap. IIV, grein 4. í almennu byggisamtyktini fyri Runavíkar kommunu, verður broytt frá 8,5m til 12m og ásetingar um hæddartal verða tiknar burtur úr byggisamtyktini.
-Vinnu- og havnarnevndin og byggi- og býarskipanarnevndin mæla til at taka undir við tilmælinum frá Teknisku deild.
-Býráðið hevur á fundi 23/02-2017 samtykt at taka undir við tilmælinum frá Vinnu- og havnarnevndin og Byggi- og býarskipanarnevndini.
15/17: Jógvan Andersen søkir um byggiloyvi til nýgerð av matr. nr. 419 Skála bygd.
Byggiloyvi til nýgerð av matr. nr. 419 Skála er játtað í 2013 og verður nú søkt um loyvi at gera húsið eitt vet hægri.
Tekniska deild mælir til at játta umsóknini, tó at húsið ikki verður so høgt, at tað missir dámin av verandi gomlu húsum.
Áðrenn byggiloyvið verður givið, skulu tekningar og annað tilfar sendast kommununi til góðkenningar
-Byggi- og býarskipanarnevndin mælir til at taka undir við tilráðingini frá Teknisku deild.
-Býráðið hevur á fundi 23/02-2017 samtykt at taka undir við tilmælinum frá Byggi- og býarskipanarnevndini.
16/17: Bygdarfelag Skálfirðinga søkir um byggiloyvi til felagshús á matr. nr. 8a í Skálafirði.
Tekniska deild mælir til at geva tilsøgn til loyvi at byggja á matr. nr. 8a í Skálafirði. Áðrenn byggiloyvið verður givið, skulu tekningar og annað tilfar sendast kommununi til góðkenningar.
-Byggi- og býarskipanarnevndin mælir til at taka undir við tilráðingini frá Teknisku deild.
-Býráðið hevur á fundi 23/02-2017 samtykt at taka undir við tilmælinum frá Byggi- og býarskipanarnevndini.
17/17: Heimavirkni søkir um fíggjarligan stuðul fyri 2017 til virksemi teirra.
-Fíggjarnevndin mælir til at játta 40.000,- kr. í stuðli, sum er tað sama sum í 2016.
-Býráðið hevur á fundi 23/02-2017 samtykt at taka undir við tilmælinum frá fíggjarnevndini.
18/17: Umsókn um stuðul til nýggja kirkju.
Kirkjuráðið fyri Glyvra kirkju søkir um fíggjarligan stuðul til bygging av nýggjari kirkju á Glyvrum.
-Fíggjarnevndin hevur somu støðu sum seinast og mælir frá at játta stuðul og leggur málið til býráðið.
-Býráðið hevur á fundi 23/02-2017 samtykt at taka undir við tilmælinum frá fíggjarnevndini.
19/17: Fyriskipan av fólkafundinum í 2017.
Mentanarnevndin heitti á Mentanardeildina um at gera eitt upplegg til hvussu mentanarvika og fólkafundur kann skipast.
Mælt verður til, at hava fólkafundin í mai-juni 2017, men at mentanarvikan og fólkafundurin í fyrstu atløgu eru atskild.
-Mentanarnevndin mælir til at gera eina roynd við fólkafundi í mai-juni.
-Býráðið hevur á fundi 23/02-2017 samtykt at taka undir við tilmælinum frá mentanarnevndini.
20/17: Endurskoðan av kommunustýrisskipanini og fundarskipanini hjá Runavíkar kommunu
Í samband við skipan av nevndum fyri valskeiðið 2017-2020, var semja um at skipa eina nýggja nevnd “Náttúru- og Umhvørvisnevndin”. Í hesum sambandi verður neyðugt at tillaga kommunustýrisskipanina, umframt aðrar dagføringar.
-Býráðið hevur á fundi 26/1-2017 samtykt at arbeiða víðari við uppskotinum til broyting av Kommunustýrsisskipanini fyri Runavíkar kommunu.
-Fíggjarnevndin mælir til at taka undir við uppskotinum til broytingar í kommunustýrisskipanini og fundarskipanini.
-Býráðið hevur á fundi 23/02-2017 samtykt at taka undir við tilmælinum frá fíggjarnevndini.


text:
Ingi Samuelsen
07.12.2017 - 11:41
Tíðindi > Eysturoy - Gøta
Vindurin hevur verið so nógvur í Norðragøtu fyrrapartin, at ein stálmastur, sum hevur staðið í havnarlagnum í minst 35 ár hoknaði undan trýstinum.
Sum myndirnar, ið Tórheðin J. Jensen hevur tikið í morgun sæst, at masturin liggur fløt nú. Vindurin tók eisini tekjuna av einum gomlum neysti nærhendis, sum nú liggur í urtagarðinum hjá grannanum.
Nógvur skaði er í Norðragøtu. Fleiri takplátur eru rivnar, vindeygu eru knúst og húsaklædningar hava fingið hava fingið skaða. Myndugleikarnir hava frárátt øllum, serliga í Norðragøtu, at vera úti í dag.
Sambært Tórheðini J. Jensen er tað ringasta helst av. Fyri løtu síðani tyktist sum vindurin tók at slaka aftur, sigur hann.
Sí eisini: Video: Flúgvandi takplátur í Norðragøtu
(Mynd: Tórheðin J. Jensen)
Í morgun var tekja yvir hesum neystinum. Nú liggur hon í garðinum hjá grannanum. (Mynd: Tórheðin J. Jensen)


text:
Her hava tygum møguleka fyri at tekna tygum sum lim í Vinarfelagnum hjá Føroya Symfoniorkesti.
Peningurin skal allur brúkast til nótakeyp, so at orkestrið í framtíðini kann eiga eina goða og fjøltáttaða nótagoymslu, sum á so mangan hátt ger tað munandi lættari at fyrireika konsertirnar.
At hava ein góða nótagoymslu, er ein av fleiri fortreytum fyri at kunna spæla fjølbroyttar og góðar konsertir.
Nótar kosta nógv at keypa og hava vit seinastu 30 árini brúkt hópin av peningi uppá at leiga nótarir, heldur enn at keypa, tí peningur hevur ikki verið til tað.
Fyrimunirnir fyri tykkum skal vera, at vit sum tíðina líða, fara at arbeiða við at geva limunum kunning um orkesturvirksemi og senda tykkum ummæli av konsertunum, so at tit eru betri fyrireikaði til konsertirnar.
Tá ið okkurt serligt verk er á skránni, fara vit eisini at bjóða limunum niðan í norðurlandahúsið til fyrilestur um okkurt av verkunum og at vera við til onkra av venjingunum til symfonikonsertirnar, barnakonsertirnar og til aðalroyndina til Nýggjárskonsertina.
Limaskapurin hvørt árið kostar kr. 100.
Við at fylla út teigarnar her tekur sjálvvirkandi skipanin 100 kr. av tygara konto hvørt árið, inntil tygum geva boð um at støðga flytingini.
Hava tygum fyrispurningar, so vinarliga skriva til fso@olivant.fo ella send eitt SMS til 211112
Takk fyri stuðulin
Føroya Symfoniorkestur


text:
Hagstovan hevur nú gjørt almenna geiran upp fram til 2008. Í samband við hetta, er alt tíðarskeiðið 1998 til 2008 eftirhugt og dagført.
Almenni geirin er partur av tjóðarroknskapinum og er uppgjørdur eftir vegleiðing frá hagtalsdeildini hjá Sameindu Tjóða. Hetta merkir m.a. at til ber at samanlíkna føroysku hagtølini við útlendsk.
Tað almenna er heimastýris-, kommunu-, ríkisfyrisiting og sosialir grunnar. Harumframt eru nøkur feløg o.l. eisini tikin við, sum verða mett at hoyra til ta almenna, t.d. undirsjóvartunlarnir.
Tilfarið sum verður almannakunngjørt er rúgvismikið. Tað eru 4 talvur sum eru dagførdar:
- Almennar inntøkur og útreiðslur í mió. kr. skift á slag og geirar
- Almennar útreiðslur skiftar á virkisøki
- Skattainntøkur skiftar á tjóðarroknskaparbólkar
- Skattainntøkur skiftar á skattaslag
Gongdin í almenna rakstrinum
Talvan niðnnfyri vísir høvuðstølini úr almenna rakstrinum fyri tíðarskeiðið 1998 til 2008.
Fleiri og nágreiniligari tøl eru at síggja í hagtalsgrunninum


text:
Orð og lag: Leonard Gunelius Gudmundsen
Týtt: Jákup Reinert Hansen
Upprunaheiti: Hjemme i himlen
1. Heima í Himli fer eingin at gráta,
Harrin skal turka av eygum hvørt tár.
Heima í Himli fer eingin at syrgja,
deyðin er horvin, og lekt eru sár.
Niðurlag: Har verður frøi, ja, har verður frøi,
tí at tey frelstu øll náddu í havn!
Har verður frøi, ja, har verður frøi!
Skarin skal lovprísa Frelsarans navn!
2. Heima í Himli hvør pína er farin.
eingin skal líða og stynja sum her.
Heima í Himli hvør klaga er tagnað,
fullkomin gleði í hjørtunum er.
3. Heima í Himli skal lovsangur ljóma,
duna, sum aldan mót klettinum slær.
Heima ger Gud allar lutirnar nýggjar,
klædningin hvíta hin bjargaði fær.
4. Verdigt er Lambið, ja, verdigt er Lambið,
leyskeypti okkum, tá lívið hann gav.
Heiður og æru vit Jesusi ofra,
heima vit eru, nú stríðið er av.


text:
Útskifting í hópinum hjá 07 Vestur
ítróttur13-06-2018 - 22:27 - Jóanis Albert Nielsen
Higartil hevur tað ikki gingið akkurát eftir vild hjá felagsliðnum í Vágum, 07 Vestur hevur fingið fýra stig í teimum fyrstu 13 dystunum í Betri-deildini.
Á midnátt í morgin opnar flytingargluggin hjá teimum føroysku liðnum, og væntandi verða nakrar broytingar hjá teimum ymisku liðnum.
Pauli Poulsen má lata Gilla Samuelsen aftur til B36. 07 Vestur leigaði bara Gilla fyrst til summarferiuna, og hann fer nú aftur til B36. Gilli hevur annars gjørt tað ótrúliga gott í 07 Vestur, hann hevur fingið 5 av teimum 12 málunum 07 Vestur hevur fingið í ár.
Verjuspælarin Nikola Krcmarevic verður heldur ikki partur av 07 Vestur eftir at liðini fara í summarferiu. Bæði Nikola og Gilli fara úr felagnum aftaná dystin móti Víkingi tann 22. juni.
07 Vestur hevur eisini eyguni eftir nýggjum spælarum. Sambært álítandi keldum, so kemur ein maður úr Onglandi at royndarvenja við felagnum mánadagin.


text:
Orð og lag: Martin Joensen
Tak tú bara alt, men goym mær trýssini,
og blómubarnamoldina vit vuksu í.
Saman við The Beatles og The Faroe Boys
og øllum hinum, sum vístu veg.
Lat okkum flýggja aftur til trýssini,
tá hvítt var hvítt og svart var svart.
Bert eina løtu aftur til trýssini,
tá ið tú visti, hvør ið tú vart.
Tak tú bara alt, men goym mær tónleikin,
ið fylti hjartað, so tað næstan brast.
Goym mær Thunderbirds og goym mær vinirnar,
so at teir altíð eru til taks.
Kom, keyp ein ferðaseðil til trýssini,
tá hvítt var hvítt og svart var svart.
Á fyrsta klassa aftur til trýssini,
tá ið tú visti, hvør ið tú vart.
Í tínum eygum síggi eg iva og eitt bros,
og at tú heldur hetta er gamlamannatos,
– gamlamannatos!
Tak tú bara alt, men goym mær minnini
um dagarnar, sum vardu alt ov stutt.
Goym mær trummusett og túsund guitarar,
og stong so hurðina, tá ið tú fert.
Keyp tær ein ferðaseðil til trýssini,
tá hvítt var hvítt og svart var svart.
Á fyrsta klassa aftur til trýssini,
tá ið tú visti, hvør ið tú vart.


text:
Frítíð og frídagar skúlaárið 2018/2019
Heystfrítíð: leygardagin 13. oktober - sunnudagin 21. oktober
Jólafrítíð: fríggjadagin 21. desember – sunnudagin 6. januar
Føstulávint: týsdagin 5. mars
Páskafrítíð: leygardagin 13. apríl – mánadagin 22. apríl
Flaggdagur: hósdagin 25. apríl
Dýri Biðidagur: fríggjadagin 17. mai
Kr. Himmalsfarardagur: hósdagin 30. mai
Grundlógardagur: mikudagin 5. juni
Hvítusunnufrítíð: leygardagin 8. juni - mánadagin 10. juni
Summarfrítíð: fríggjadagin 28. juni – sunnudagin 18. august
Allir nevndu dagar verða roknaðir sum frídagar.


text:
Týtt: Petur William Háberg
1. Veitst tú, at fyri teg eg mátti líða?
So talaði ein rødd hin dag við meg;
eg kendi sárini sum brandar svíða,
kom heim, mítt barn, tað var alt fyri teg!
2. Eg eina krúnu fekk av hørðum hondum,
tá eg hin dagin sligin, særdur gekk,
hon var ei skrýdd við gull og silvurbondum,
nei, sár av henni eg í pannu fekk.
3. Teir naglar negldu gjøgnum mínar hendur,
á Golgata eg doyði fyri teg;
men hygg, í báðum hondum mínum stendur
tú teknaður – áh, kom, eg elski teg!
4. Halleluja! Mín besti vinur er hann –
eg legði meg í Jesu eyma favn –
og upp um alla pínu meg nú ber hann
inn í ta ljósu, føgru Himmalhavn.


text:
Harry Potter og eldbikarið
Harry Potter og eldbikarið er ein bók hjá J.K. Rowling.
Søgugongd[rætta | rætta wikitekst]
Harry Potter (Daniel Radcliffe) byrjar uppá 4. ári á Hogwarts skúla og Harry er 14 ár. Hetta verður eitt serligt ár, tí at trígandakappingin skal vera. Tað koma næmingar úr Beautox og Durmstrang skúla. Tá ið næmingarnir vera valdir til trígandakappingina (sum bara 3 kunnu vera vald, frá 17 ár og upp), kemur ein fjóri seðil framm. Hetta er sera merkiligt. Tann fjórði persónurin er Harry Potter! Hann verður hataður av øllum í skúlanum, tí at hann ikki er gamal nokk til at vera við í kappingini - sjálvt besti vinurin Ron er súrur inná Harry, fyri ikki at fáa vita áðrenn at hann meldaði seg til kappingina. Men Harry veit ikki hvat hetta er, hann hevur ikki melda seg til kappingina - men har er ongin vegur út aftur, hann skal og má kappast.
Tær tvær fyrstu kappinginar ganga fínt, men so kemur tann triðja og síðsta. Tey skulu ganga gjøgnum eina gigantiska laborint. Harry sær so vinningarsteypi framman fyri sær, men har kemur eisini Cedric Diggory (Robert Pattinson, sum eisini spælir í Skýming) - teir báðir renna yvir og taka ísenn í steypi. Knappliga koma teir framm til ein kirkjugarð - men teir eiga orduligt at koma framm til Hogwarts skúla. Men hetta er sera mystiskt. So veit Harry hvør hattar er sum stendur fyri framman, Lord Voldemort! Voldemort drepur Cedric, men Harry sleppur við lívinum. Hann sigur so øllum frá hesum. Men ongin trýr honum - jú sjálvandi Dumbledore, Ron og Hermione. Men Gandamálaráðharrin vil ikki trúgva hesum.


text:
- Tíðindi, mentan og ítróttur
Berin fær 30.000 frá Lions Club
Berin hevur sorgarbólkar fyri børn, ung og avvarðandi, ið hava mist ein av sínum kæru, umframt nú eisini bólkum fyri børn við álvarsliga sjúkum foreldrum.
Felagið skrivar, at í áravís hevur Lions Club Tórshavn skipað fyri jólahugnanum í Plantasjuni í Havn, og hvørja ferð hevur okkurt vælgerðartiltak fingið ágóðan av, at seldar eru jóladekoratiónir og annað, ið kann hugna um í advents- og jólatíðini.
Hesaferð var tað so Berin, ið fekk ágóðan upp á 30.000 krónur, sum millum annað kann gagna arbeiðinum at stovna stuðulsbólkar fyri børn, ið hava álvarsliga sjúk foreldur.
Frammanundan hevur Berin í mong ár havt sorgarbólkar fyri børn, ið hava mist, men nú ætlanin eisini er at fáa hjálpt teimum børnum, ið hava álvarsliga sjúk foreldur, vil Lions Club Tórshavn gjarna rætta eina hjálpandi hond.
Umframt at skipa fyri sorgar- og hjálparbólkum, veitir Berin avvarðandi, vinum, fakfólki og øðrum ráðgeving, vegleiðing og stuðul, og eisini hevur Berin alment kunnandi og fyribyrgjandi virksemi, ið eitt nú kann vera fyrilestrar á skúlum og stovnum
Kjarnu uppgávan er at virka fyri, at sum frálíður skulu børn, ung og avvarðandi gerast betur før fyri at handfara sorgina, so tey lættari aftur kunnu fáa eitt gott og innihaldsríkt lív, har tey kunnu mennast og liva við missinum.
Sí eisini


text:
Orð: Victor Danielsen
1. Bert tóm og ónýt var øll trúgv,
um eingin grundin var,
hará ein fátæk mannasál
í ævir hvílu fær.
2. Hitt orð so mangan hoyrdu vit,
at bert ein fastur er
í tí, hann trýr, hin góði Gud
mót honum miskunn ger.
3. Men svíkjandi er henda grund,
um trúgvin enn er sterk;
hin eina lívd mót dóminum
er Kristi blóð og verk.
4. Tí tað er vilji Faðirsins,
at tann, ið Sonin sá
og trýr á hann, hann frelstur er,
hann dómur ei skal ná.
5. Gev hesum gætur, dýra sál,
rannsaka, hvar tú ert!
Ei Kristus, og so nakað meir,
nei, Kristus, Kristus bert!
6. Stíg yvir á ta tryggu grund,
úr vanda flýggi tú!
Hygg burt, hygg burt av sjálvum tær,
og hygg á Kristus nú!


text:
Orð og lag: Nils Frykman
Týtt: Victor Danielsen
1. Mítt heim er ei á foldum á hesum tronga veg,
sum allir mínir fedrar her gestur eri eg;
men í míns Faðirs ríki mær bíðar bústaður,
sum aldri her á jørð fann sín líka.
Niðurlag:
Sæla heim, fagra stað,
har frelst og einglar syngja so glað!
Áh, tann hvíld, áh, tann troyst,
mær innan fyri portrini bíðar!
2. Sum sjómaður í storminum tráar havn at ná,
so leingist mær til heimið teim gyltu strondum á,
har stormar ikki ýla, har sjógvar bróta ei,
har einki hjarta stúrir og saknar.
3. Ein gleði stór tað verður, úr sorg og myrkri her,
at flyta heim í staðin, har gøtan gullløgd er,
og við teim frelstu syngja hin nýggja songin har
og hørpu leika har til Guds æru.


text:
Vilmund Jacobsen 10.10.2018 (00:38)
Tvøroyri læt 10.000 krónur
Í samband við 100 ára dagin, hevur Føroyska Sjómansmissiónin vitjað kring landið við hugnakvøldum, og nú takkar missiónin øllum, sum virkaðu við og sum vóru við til tey seks kvøldini.
Hugnakvøldini vóru í Salt á Drelnesi, Missiónshúsinum á Sandi, Missiónshúsinum í Sørvági, tvey hugnakvøld vóru í Leguhúsinum í Nesvík, og eisini varð skipað fyri hugnakvøldi í matarhøllini á Kósini í Klaksvík.
- Hugnakvøldini vóru ein liður í 100 ára haldinum hjá Føroysku Sjómansmissiónini og til tess at hátíðarhalda bókaútgávu.
Í takkarkvøðu, sum kann lesast á Facebook-síðuni hjá Føroysku Sjómansmissiónini, verður eisini borin ein tøkk fyri heilsanir og gávur.
Upplýst verður, at eitt nú læt Tvøroyrar kommuna eina gávu á 10.000 krónur, og Føroya Sjómannadagur læt gávu á 6.000 krónur.
Á Facebook-síðuni hjá Føroysku Sjómansmissiónini síggjast eisini fleiri myndir, sum eru tiknar á teimum tiltøkum, sum skipað varð fyri á nevndu støðum kring landið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Dagfinn Olsen 19.12.2003 (14:07)
16 ára gamal úr VB til Brøndby
Lukasz Cieslewicz hevur gjørt 2 ½ ára sáttmála við Brøndby. Hann hevur tvær ferðir verið til venjing og sum reglurnar siga, so hevur verið bíðað, til hann fylti 16 ár, áðrenn nakað kundi gerast víðari.
Men nú er hann 16 og hósdagin fór hann av landinum. Viðurskiftini í Danmark eru góð, hann skal búgva í húsi saman við øðrum leikarum, og hann er annars væl nøgdur við sáttmálan sum heild.
Sjálvsagt er tað so, at foreldrini mugu siga ja, áðrenn Lukasz fór nakran veg, men tað var eingin trupulleiki. Robert, pápin, er sjálvur fótbóltsleikari og leikti við VB og er nú í Sumba. Familjan sær hetta sum fyrsta stig á leiðini út í heim og sum byrjanina til møguliga yrkisleið innan fótbóltin. Familjan kom til Føroya, tí Robert gjørdi sáttmála við VB á sinni.
Eisini yngri sonurin, Adrian, heldur hetta vera nakað stórt og eins og hetta er ein dreymur, sum gerst veruleiki hjá Lukasz, so vónar Adrian, at honum skal gangast á sama hátt um nøkur ár. Og sigast kann, at útlitini eru ikki av leið, tí eisini Adrian er sera kringur við bóltinum.
Lukasz fegnast um møguleikan at sleppa at royna seg. Hann hevur verið við til at vinna 3 meistaraheiti við VB og sigur, at sjálvsagt fer hann at sakna Føroyar og sjálvandi kemur hann aftur at vitja, tí familjan er jú her.
Hann byrjar í januar, beint eftir nýggjar, í Brøndby, og hósdagin fór familjan av landinum, men fyrst gongur leiðin til Pólands, har jólini verða hildin, men so byrjar gerandisdagurin í Brøndby.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Soleiðis virka hitapumpur
Hitapumpur gagnnýta orkuna frá umhvørvinum til hitaskipanina í húsunum. Tað merkir, at pumpan tekur hita frá t.d. útiluftini og flytur hana til radiatorarnar ella blæsur hitan beinleiðis inn sum heita luft.
Kann tað loysa seg?
I løtuni hava vit sera lágan oljuprís, so tað kann verða skiftandi við fíggjarliga ágóðanum her og nú.
Ein ágóða fært tú so frá fyrsta degi: Tú brúkar ikki olju, men í alsamt størri mun, grøna orku.
Yvirskipaða málið fyri Føroyar er, at øll hús og allir bygningar skulu hitast við grønari orku. Tað verður arbeitt á fleiri økjum fyri at venda orkunýtsluni frá olju til el og tú kanst gera títt til at Føroyar røkka málinum.
Vit hava valt at vísa til myndugleikar og stovnar, ið hava lógir, standardir og reglugerðir, ið líkjast okkara. Tí beina vit teg til nakrar av hesum, ikki bara fyri at tú skalt fáa granskaða og sakliga kunning, men eisini tí at tú kanst draga nyttu úr teirra royndum.
Føroyskar veitarar av hitapumpum finnur tú á forsíðuni undir orkuveitarar


text:
Tíðindaskriv
06.06.2018 - 17:12
Mentan > Mentan > Barna- og ungdómsmentan
Í summar eru 40 ár, síðan fyrstu føroyingarnir luttóku á einari altjóða CISV-legu, og tískil kunnu vit í ár halda 40 ára føðingardag fyri føroysku deildini, ið frá byrjan fekk heitið CISV Altjóða Barnalegur.
CISV er ein altjóða felagsskapur, sum hesi 40 árini hevur skipað fyri, at millum 20-40 børn og ung úr Føroyum á hvørjum ári hava luttikið á altjóða CISV-legum bæði nær og fjar. Flestu hava luttikið á legum úti í heimi, men CISV hevur eisini skipað fyri altjóða legum í Føroyum í miðal annað- til triðjahvørt ár, har vit hava boðið børnum og ungum úr øllum heiminum á legu í Føroyum. Tann fyrsta CISV-legan í Føroyum varð longu hildin summarið 1979.
Tann 10. juni fara vit at halda 40 ára føðingardagin.
Tiltakið er alment, og vit vóna at síggja nógvar CISV-arar og onnur áhugað hendan dagin. Hetta er jú eitt serstakt høvi at møta gomlum vinum og minnast aftur á góðar dagar við CISV.
40 ára føðingardagurin verður í skúlanum við Løgmannabreyt sunnudagin 10. juni.
Á skránni eru røður, sangir og spøl.


text:
Jólini nærkast við hvørjum. Nú eru vit komin nakrar dagar inn í jólamánaðin. Tað er kalt úti, jólapyntið er bæði úti á gøtunum og í vindeygum, men ikki er kavin follin enn. Tendrar ein útvarpið, so hoyrast jólasangir í heilum. Tað er nú vit eiga at vera í jólahýri.
Hesi kvøldini er tað hugnaligt at seta ein góðan film á, við einum koppi av heitum kaka og bollum afturvið. So er spurningurin, hvør skal filmurin vera?
Eg skal geva tykkum boð uppá fimm filmar, eg fari at hyggja eftir á jólum, ið skulu fáa teg í rætta jólahýrið.
1. National Lampoon’s Christmas Vacation
Clark Griswold skal hava stór familju jól, men tað er ikki altíð so lætt. Tá jól eru í húsinum, so er tað uppá stórsta manér. Tey skulu hava tað stórsta jólatræið og ógvusligasta pyntið. Tað er tann vanliga søgan við Clark Griswold, alt hann rørir verður til kaos. Tá alt so gongur illa, roynir hann at halda humørinum uppi.
Tað eru ongi jól farin forbí, har hesin filmurin ikki er at síggja í sjónvarpinum. Eg haldi meg sjálvan longu hava sappað forbí hann á tv3. Hann er bæði hugnaligur, pínligur og stuttligur, og fær teg heilt sikkurt at flenna. Ein jólafilmur til alla familjuna.
2. The Nightmare Before Christmas
Jack Skellington, the pumkin king í Halloween Town, er fyriskipari av Halloween, men hann er troyttur av tí. Ein dag dettur hann av óvart inn í Christmas Town, har hann er heilt óvfarin av hvussu hugnalig jólini eru. Hetta heldur jack vera spennandi at royna í Hallowen Town. Tað gongur tó ikki heilt sum ætlað, tá íbúgvarnir í Halloween Town skulu skipa fyri jólum, tí tey duga bert at skipa fyri halloween.
Eg eri ikki ein stórur fjepari tá tað kemur til musicals, men the Nightmare Before Christmas altíð á mínum jólalista.s
Tá McCallister familjan skal skunda sær á flogvøllin, tí tey skulu halda jól í Paris, gloyma tey lítla Kevin eftir.
Hann noyðist at klára seg einsamallur í húsi. Tað verður verri, tá tveir bandittar ætla at stjala alt tey eiga. Kevin er noyddur at vera kreativur, um hann skal steðga bandittunum, og fyllir húsið við fellum.
Tað eru nokk heilt fá, ið ikki hava sæð hendan filmin. Ein filmur eg havi sæð óteljandi ferðir sum barn. Tað ger hann nú ikki til nakað minni av einum hugnaligum jólafilmi, sum avgjørt fær alla familjuna at flenna saman um jólini.
Eitt lítil drongur grulvar av óvart í posan hjá jólamanninum. Tá hann kemur við á norðpólin, tekur Papa Elf tað á seg, at uppdraga hann. Tá Buddy, sum drongurin verður kallaður, verður vaksin, er hann nógv størri enn allir hinir elvarnir og dugur illa at byggja leikur. Tá hann fær at vita hvar hann er frá, vil hann finna síni upprunaligu foreldur í stórbýnum.
Elf havi eg sæð eina ferð. Hann er stuttligur og verður heilt sikkurt í mínum á mínum sjónvarpi hesi jólini.
Jólaaftan fer politisturin John McClane til Los Angeles, at vitja konu sína. Konan, Holly, arbeiðir í einum háshúsi mitt í býnum, har tey hava eitt jólaball. Meðan John skiftir klæðir, verður ballið steðgað av terroristinum Hans Gruber og hansara monnum. Teir taka øll sum fangar uttan John McClane, sum goymir seg fyri teimum. Nú má John McClane steðga terroristunum einsamallur, á berum leistum við einum pistóli.
Tá eg havi sæð nógvar hjartagóðar jólafilmar, so er tað gott at síggja ein, sum fær testoseronið at kóka. Svarið er altíð Die Hard. Ein óvanligur jólafilmur, men onki minni ein klassikari.


text:
Maersk skip selt til grøna upphøgging
Sub panamax bingjuskipið Maersk Pembroke er selt til grøna upphøgging á eini skipasmiðju í Turkalandi, veit VesselValue at siga. Skipið, ið fekk stóran skaða av eldsbruna í august, liggur tó framvegis í Rotterdam og bíðar eftir síni síðstu ferð.
Sambært atkomiligum upplýsingum varð skipið selt til upphøggingar síðst í september mánaða. Upphøggingarvirðið á skipinum er ásett til 4,97 mió. dollarar.
Avgjørt varð at senda tað hollendskt-flaggaða 2.902 TEU stóra skipið til upphøggingar, eftir at ein eldsbruni umborð oyðilegði maskinrúmið í august, tá tað var statt 125 fjórðingar í útsynning úr Írlandi við kós ímóti Montreal í Kanada.
Ongin fekk skaða undir hendingini.
Kelda: World Maritime News


text:
2. Páskadag 17. apríl skipar Treysti fyri afturvendandi Páskarenningini úr Árnafirði til Klaksvíkar. Bussur koyrir kl. 8.45 frá Badmintonhøllini og norður til Árnarfjarðar, har byrjað verður við vendiplássið omanfyri neystini uttast í bygdini. Teinurin er umleið 8 km. Eisini
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tá vit mistu málið úr eygsjón, tvífaldaðist knossið!" - Mark Twain


text:
Á ruddingardegnum fara starvsfólk hjá alifeløgunum at rudda allar alifirðirnar fyri rusk og burturkast. Ætlanin er, at ruddingardagurin skal vera afturvendandi tiltak á hvørjum ári.
Endamálið við ruddingardegnum er at tryggja, at rusk og burturkast, sum kemur rekandi inn á alifirðirnar verður tikið upp og burturbeint á rættan hátt. Vónandi kann ruddingardagurin eisini vera viðvirkandi at styrkja tilvitskuna millum fólk um týdningin av einari reinari náttúru. Harumframt ynskja alifeløgini at vera við til at menna ein hugburð, har rusk og burturkast verður tikið upp so hvørt, sum fólk varnast tað.


text:
Longu klokkan 10 í morgun leygardagin setast telvarar aftur við borðini til seinasta umfar í altjóða talvkappingini Faroes Open í Vágum.
Talvið í áttanda og næstsíðsta umfari í gjár millum Helga Dam Ziska og toppseedaða enska stórmeistaran Gawain Jones endaði javnt. Helgi, sum sjálvurannar hevur næsthægsta styrkitalið í kappingini, hevur nú ongan møguleika at vinna kappingina.
Helgi er saman við tveimum øðrum føroyskum telvarum á einum deildum sætta plássi fyri seinasta umfar. Hinir eru Høgni Egilstoft Nielsen og John Arni Nilssen. Høgni er nú farin uppum styrkitalið 2400, sum er krav, skalt tú gerast altjóða meistari. Hjá honum restar nú triði og síðsti IM-normurin til at gerast altjóða talvmeistari.
Útisetin John Arni Nilssen, sum í 2006 var fyrsti føroyingur – John Rødgaard undantikin – ið tryggjaði sær heitið sum altjóða talvmeistari, og tann fyrsti, sum rakk uppum styrkitalið 2400 eftir frálíkt úrslit í Politiken Cup í 2002, vann í gjár í fínum talvi á danska altjóða meistaranum Martin Haubro, sum hevur væl hægri styrkital enn John Arni.
Støðan í oddanum fyri seinasta umfar í dag:
1.GM Srinath Narayanan, India 2549, 6½
2-5.IM Maksim Vavulin, Russland 2552, 5½
2-5.GM Vitaly Kunin, Týskland 2538, 5½
2-5.GM Normunds Miezis, Lettland 2463, 5½
2-5.GM Gawain Jones, Ongland 2670, 5½
6-9.IM Eylon Nakar, Ísrael 2462, 5
6-9.GM Helgi Dam Ziska, Føroyar 2552, 5
6-9. Høgni Egilstoft Nielsen, Føroyar 2397, 5
6-9. John Arni Nilssen, Føroyar 2301, 5 stig
36 telvarar í alt.
Helgi móti John Arna
Í seinasta umfari í dag møtast Helgi Dam Ziska og John Arni Nilssen. Núverandi og fyrrverandi prinsurin í føroyskari telving. Teir báðir eiga ikki nógv kappingartalv sínamillum. Høgni Egilstoft Nielsen skal í holt við enska stórmeistaran Gawain Jones. Teir fremstu fýra dystast innanhýsis í seinasta umfari í dag.
Til ber at fylgja við beinleiðis leik fyri leik á øllum borðum aftur í dag. Leinki til kappingina sæst á heimasíðu Talvsambandsins – faroechess.com.


text:
Eg elski at ferðast, men eg havi ein øgiligan ótta fyri at flúgva. Eg velji at lata vera við at hugsa um tað, tí eg verði noydd til at gera tað. Dagarnir upp undir, fara nógvir tankar ígjøgnum mítt høvd. Eg hugsi veruliga at hetta eru mínir seinastu dagar. Seinastu fer eg sovi í mínari song. Seinastu fer eg síggi mín sjeik. Seinastu fer eg tosi við mammu osf. Ja eg veit, hetta er fullkomiliga hol í høvdið.
Tá dagurin so kemur, verði eg so nervøs. Eg siti sum eitt nervavrak í flogfarinum. Eg leggi tilmerkis allar detaljur og ljóð og tori ikki at hyggja út ígjøgnum vindeyga. Kenslan av, at eg onki ræði havi á støðuni, er óúthaldandi. Eg siti bara har, føst, og kann onki gera, um nakað hendur. Um eg hevði siglt, so billi eg mær í hvussu er inn, at eg hevði kunnað svomið eitt sindur, og hvussu er roynt at bjarga mær sjálvari.
Alt hetta hugsi eg, vælvitandi um, at flogfarið er tryggasti mátin at koma fram. Trupulleikin liggur nokk í, at eg ikki skilji hvussu hetta ber til. Eg meini so við. Tað er ótrúligt, at tað kann lata seg gera. Hvussu hetta tunga farið, við fleiri hundrað fólkum í, kann dansa ímillum skíggini? Eg vil so gjarna skilja, hvussu hetta letur seg gera.
Einaferð tá eg skuldi flúgva úr Føroyum til Danmarkar, mátti eg senda eini sms boð til mammu. Mamma hevði hjálpt mær at broytt bilettina, og eg varð bangin fyri at hon fór at føla skuld, um eg var í júst hesum flogfarinum, sum fór at detta niður í dag. So eg skrivaði henni eini fitt boð, at um tað nú hendi, at flúgvarin datt niður, so skuldi hon ikki føla skuld, og at hetta nokk var meiningin. (Eg flenni eftir tí í dag, men so yvirbevíst var eg, um at tað nokk fór at emda galið).
Fólk halda ofta at tað er undarligt, at eg flúgvi so ofta, tá eg eri so bangin. Men eg royni at hugsa, hvat eg fái aftur fyri flogtúrin. Tað at síggja familju/vinir og uppliva nýggj ting, hevur nógv størri virði, enn hasir tveir tímarnir, eg eri bangin. Eg royni at ørkymla meg sjálva, við øðrum, ímeðan eg eri umborð, fyri at flyta fokus.
Her eru nøkur ráð, sum plaga at hjálpa mær.
- Tak ein film niður á telduna. Tað heldur tínum fokus burtur frá flogtúrinum.
- Flerðast saman við onkrum, heldur enn at ferðast sjálv.
- Hav bomm og svans við. Alt er loyvt, tá man er bangin.
- Lurta eftir tónleiki. So hoyrir tú ikki, einsa væl, øll ljóðini, frá flogfarinum.
- Les eina bók, blað ella okkurt annað.
- Hav fokus á hví tú flýgur, heldur enn at tú flýgur. Hav málið í huga.
- Skriva ein lista, við fyrimunum og vansum. Eg eri sikkurt í, at fyrimunirnir viga meira.
- Til seinast – Tað er vísindaliga prógvað, at hetta ER tryggasti máti at ferðast.
Um eg kann, so kanst tú eisini. Ikki lata óttan steðga tær!


text:
Frá hesi vikuni til 21. oktober verður ein føroysk yrking at síggja millum yrkingar úr 25 londum í bussum, sporvognum og í metro’ini í høvuðsstaðnum hjá ES. Afturvendandi bókmentatiltakið í Brússel, Transpoesie, byrjar við framsýning og upplestri 26. september, sum er almenni evropeiski dagurin fyri mál og málsligt fjølbroytni. Tá fer Carl Jóhan Jensen at bera fram yrkingar á føroyskum saman við yrkjarum úr sjey øðrum londum.
Føroyska sendistovan í ES gjørdist seinasta heyst atlimur í EUNIC Brússel, sum er eitt samstarv á mentanarøkinum millum umboð fyri evropeisk lond í Brússel. Hetta hevur millum annað havt við sær, at Føroyar hava fingið møguleika at fáa eina føroyska yrking við í Transpoesie, sum EUNIC Brússel skipar fyri í samstarvi við býráðið í Brússel, almenna flutningskervið og ávísar lista- og bókmentastovnar í býnum. Sum partur at EUNIC Brússel samstarvinum er føroyska sendistovan eisini sjónlig í lýsingartilfarinum um Transpoesie sum ein av viðvirkandi stovnunum.
Transpoesie verður í stuttum lýst at vera: “Ein poetisk uppliving, sum gevur teimum ferðandi í almennu samferðsluni møguleika at uppdaga verk hjá altjóða skaldum og finna nýggjar íblástrarkeldur í teirra dagliga lívi.”
Yrkingar úr 25 londum verða partur av býarmyndini í ES-høvuðsstaðnum í umleið ein mánað. Yrkingarnar verða hongdar upp í metro’ini, sporvognum, og bussum og á øðrum útvaldum samferðslustøðum í býnum.
Yrkingin “Tú” eftir Carl Jóhan Jensen úr yrkingasavninum “Lygnir” frá 1987 er vald sum føroyska umboðið í Transpoesie 2013. Yrkingin verður at síggja á føroyskum, hollendskum og fronskum. Frida S. Johannessen hevur týtt yrkingina til hollendskt og franskt. Sendistovan vendi sær í vár til Rithøvundafelag Føroya um føroyska luttøku í Transpoesie 2013, og felagið heitti á Carl Jóhan Jensen at bjóða fram eina yrking til høvið.
Føroyskt í altjóða bókmentahúsi í Brússel
Altjóða bókmentahúsið í Brússel, Passa Porta, verður karmur um alment bókmentatiltak 26. september, har Carl Jóhan Jensen og yrkjarar úr sjey øðrum londum fara at lesa upp úr sínum skaldskapi og kjakast um støðuna hjá evropeiskum málum og bókmentum.
Orsøkin til, at Transpoesie byrjar júst 26. september er, at tá er almenni evropeiski dagurin fyri mál, sum Evroparáðið og ES settu á stovn í 2001. Umframt ferðandi yrkingarnar og tiltøk við upplestri verður eisini framsýning í Gallerie Anspach, sum er sølumiðstøð mitt í Brússel, har tær 25 yrkingar í Transpoesie 2013 verða at síggja á stórum talvum, samstundis sum greitt verður frá um tiltakið, yrkingarnar og yrkjararnar.
Bara byrjanin
Sambært Sendistovu Føroya í ES gevur atlimaskapurin í EUNIC Brússel gott høvi at fáa føroyska list og mentan meira á breddan á ES høvuðsborgini og longur úti í Evropa. Luttøka á Transpoesie 2013 er sostatt bara fyrsta stigið á leiðini.
“Okkara uppgáva sum sendistova er at hjálpa til at knýta nýggj sambond millum Føroyar og Evropa á øllum økjum. Ríkilig høvi eru at styrkja mentanarsambond millum Føroyar og evropeiska meginlandið, ikki minst her í Brússel og Belgia, her vit hava beinleiðis atgongd til bæði tey fronsku og hollendsku mál- og mentanarumhvørvini í Evropa”, sigur Kate Sanderson, sendikvinna Føroya í ES.
Til ber at lesa meira um tiltakið og at síggja yrkingarnar hjá Carl Jóhan Jensen og hinum 24 yrkjaranum á www.transpoesie.eu.


text:
Vilmund Jacobsen 12.01.2018 (23:33)
Toskur fór fyri 24 krónur fyri kilo
Í morgun seldi Fiskamarknaður Føroya stívliga 61 tons av fiski, harav meginparturin var toskur og hýsa.
Dýrasti toskafiskurin - toskur 1 - fór fyri miðalprísin 24,03 krónur fyri kilo, og toskur 2 fór fyri 22,56. Størstu nøgdirnar vóru toskur 3, sum fekk miðalprísin 19,98 krónur fyri kilo.
Besta hýsan - hýsa 1 - fór fyri miðalprísin 17,91, og hýsa 2, sum mest var av, fór fyri miðalprísin 17,49 krónur fyri kilo. Vit kunnu eisini nevna, at hýsa 3 fór fyri miðalprísin 15,24.
Nakað varð eisini selt av brosmu, longu og kalva, og her vóru bestu miðalprísirnir ávikavist 8, 18,53 og 51 krónur fyri kilo.
At enda vóru trý tons av svartkalva, og her lá miðalprísurin um góðar 31 krónur fyri kilo.
Tey stívliga 61 tonsini, sum vóru á uppboðssøluni í morgun, fóru fyri tilsamans 1,2 miljónir krónur, sum gevur ein samanlagdan miðalprís fyri øll fiskasløgini á 19,56 krónur fyri kilo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fjarundirvísing á Heilsuskúlanum
Partvís fjarundirvísing verður komandi ár sett í verk á Heilsuskúlanum, sum ein roynd, 1-2 dagar um vikuna.
Aðrasteðs er hesin arbeiðsformur settur í verk fyri at lætta um skúlapartin hjá næmingum, sum hava bústað langt frá skúlanum.
Í Føroyum, sum er eitt oyggjasamfelag, eiga vit at umhugsa møguleika fyri partvísa læring yvir netið.
Heilsuskúlin hevur í eina tíð brúkt partvísa fjarundirvísing. Farið verður nú undir at gera meira við hendan læruháttin og gera hetta meir skipað.
Heilsuskúlin vil, á henda hátt, gera útbúgvingina meira atkomiliga og lagaliga, til vaksnar og yngri næmingar, sum skulu flyta seg langt at taka útbúgving.
Sosu-skúlin í Aabenraa í suðurjyllandi hevur líknadi tilboð til teir næmingar, ið búgva langt burturi frá skúlanum.
Lýsing av fjarundirvísing, á Heilsuskúlanum
Fjarundirvísing og fjarlestur eru hvørt sítt.
Fjarundirvísing gongur fyri seg sum t.d.:
Einstakir dagar (1 - 2 dagar um vikuna) við undirvísing gjøgnum netið.
Tað kann vera nakrir næmingar sita í hølum á skúlanum og aðrir runt landið.
Ella allir næmingarnir, sita runt landið, frammanfyri teldu, har upplegg hjá læraranum er teldutøkt. Lærarin er tøkur og kann stuðla við skrivligum og munnligum spurningum.
Fjarlestur
Fjarlestur er egnað til hægri útbúgvingar við ongari møtiskyldu og undirvísingin er fyri tað mesta yvir netið. Tað er ikki ætlanin at seta í verk fjarlestur.
Næmingar á Heilsuskúlanum hava møtiskyldu, tí kunnu heil tíðarskeið ikki verða sum fjarlestur.
Yrkisútbúgvingar brúka vanliga ikki fjarlestur, av tí at eitt hondverk skal lærast í verki. Fyri at læra at taka sær av øðrum menniskjum, skulu venjingar í førleikunum til, í samskifti og samstarvi við aðrar næmingar.


text:
Postfelagið varð stovnað eftir at postverkið var yvirtikið í 1976. Í 1996 varð postverkið framvegis rikið eftir líknandi leisti, sum tá tað varð yvirtikið. Postfelagið helt gildið á 20 ára degnum. Nógv tilfar var at tríva í so tátturin bleiv ein av teimum drúgvu.
Lag: Per fór til Havnar
1. Postfelag Føroya sum unglingi restur
rundar tey tjúgu við veitslu í kvøld.
Postur er sendur í eystur og vestur.
Vit skulu nú halda fimtinga øld.
Veitslulag við sangi og røðum,
nógv kunnu siga frá stuttligum søgum.
Tað er bert eittans at gera við tað,
vit singja og røða og tralla eitt lag.
2. Finnbogi yvirtók postin frá dønum,
føroyingar væl kunnu brúka sítt vit.
Broytingar gerast í setan og lønum,
postkassin reyði fekk tá bláan lit.
Postboð ei skuldu ganga í búna,
jakki og keppur nú hanga og fúna,
Felag vit fingu og tað hjálpir til,
at Landsstýrið ikki fær gjørt sum tað vil.
3. Fyrstur var Mortan til leiðara valdur,
errin og fattur og vandur við penn.
Hann er tó ikki sum útiboð taldur,
einki hann óttast á ferð millum menn.
Formenn hava vit síðani fingið,
teir hava allir við postinum gingið.
Jóðin og Hendrik og Áslakkur við
og Magnus og Hendrik, sum aftur tók við.
4. Nýstovnað felag og nógv var at gera,
mangt var at broyta og okkurt skift út.
Hvør skuldi heima hjá børnunum vera,
tá ið tey lógu í seingini sjúk?
Postboð mangan við uppskotum royndu:
Barnsburðarfarloyvið kvinnum forlongdu.
Posthúsið opið hvønn gerandis dag,
tað nøgdan ger kundan, so hann brúkar tað.
5. Mangan var tosað um okkara tíðir,
og at vit helst mundu hava tað gott,
tá ið vit gingu um gøtur og líðir,
um tað so kavaði ella var tátt.
Pennasleikarar út vildu sleppað,
ermarnar upp undir álbogar bretta.
Kvinnurnar fimm møttu spentar ein dag,
tær fýra í bili tó koyrdu avstað.
6. “Stokkutur hiti” vist kellingin segði -
kvinnurnar skjótt settu bilin á bás.
Dimma og navnleyst ei gleðina hevði.
Betri var inni at ganga í stás.
Eydna sterka er einasta kvinna,
tú kanst sum postboð í Havnini finna,
ikki í bili, men løtt upp á fót,
hon gongur við posti sum hjørtur so skjót.
7. Seinast Jóhannes til forman varð valdur,
bráður av lindi, men trúgvur sum trøll.
Eisini hann er sum útiboð taldur.
Eyðnuna góða vit ynskja tær øll.
Postverk Føroya er fjølltáttað virki,
nógv hava her valt sær lívslanga yrki.
Postur og giro og frímerkjadeild
ger føroyska verkið til samrikna heild.
8. Skjótt rennur tíðin og nógv er at minnast.
Umstøður broytast og vit broytast við.
Fram gongur leiðin og forðingar vinnast -
saman vit standa sum væl manna lið.
Framá Føroyar og føroyingar reystir,
standa vit saman, so eru vit bestir.
Postfelag Føroya, vit drekka tær skál,
reisast og rópa eitt trýfalt: “Hurrá!!!”
if1996


text:
Danski kortstovnurin SDFE (www.sdfe.dk) hevur, í samstarvi við Umhvørvisstovuna, gjørt nýggj topografisk føroyakort, sum nú eru tøk á netinum. Kortini eru gjørd eftir fylgisveinamyndum og Umhvørvisstovan hevur latið tilfar um eitt nú bygningar, vegir og strandalinju.
Nýggju kortini verða ikki prentaði, men eru einans tøk á netinum.
Talan er um hesi korttema:
Til ber at síggja kortini á heimasíðuni hjá Umhvørvisstovuni.
Umframt at síggja kortini, bjóðar SDFE eisini kortini fram sum wms-tænastur. Við wms-tænastum ber til at fáa kortini víst sum bakgrund í gis og cad forritum sum qgis (ókeypis forrit), ArcGis, BentleyMap og Autocad.
Her eru 2 dømi sum vísa hvussu nýggju wms-tænasturnar kunnu samansetast við egnum kortdata í einum gis- ella cad-forriti.
Skuggakort og gøtur
Svart/hvítt topografiskt kort og kirkjusóknir
Sum er, eru wms-tænasturnar ikki fríar – atgongd til tænasturnar kosta 500 kr./ár og atgongd fæst á heimasíðuni Kortforsyningen. Kortmyndugleikin er danskur, men Landsstýrið arbeiðir við yvirtaka myndugleikan. Lóggáva verður fyrireikað, og føroyakortið verður ætlandi leysgivið í hesum sambandi, vónandi fyri 1. apríl 2019.
Um tú vil hava meira at vita, ert tú vælkomin at seta teg í samband við Stein Fossá, telefon 342400 ella us@us.fo
Nýtt samvirkið kommunukort
06-07-2018
Kunnandi fundur um filmskapping
27-06-2018
Filmskapping um at endurnýta meira …
21-06-2018
Kom við á "Mini-skeið í PCB kanning…
29-05-2018
Múlin er hægsta fjall á Hestoynni
28-05-2018
Verja av fugli á Ramsar-oyggjum
13-04-2018
Umlegging av tinglýsingararkivinum
11-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018


text:
At halda húsini ella íbúðina reina, og at hava ein væl røktan urtagarð hevur týdning fyri nógv. Vøruúrvalið er fjølbroytt, alt frá reingerðarevnum til ókrútstýnarar, og við tíðini eru alt fleiri vørur vorðnar meiri umhvørvisvinarligar. Tó eru enn nógvar vørur á handilshillunum, ið ein skal ansa eftir og avmarka nýtsluna av, ella heilt halda seg burtur frá.
Hyggjuráðini eru at spyrja eftir vørum, sum eru merktar við antin Svananum ella Blómuni, ella á annan hátt tryggja sær, at vøran ikki inniheldur kemisk evni, ið eru skaðilig fyri heilsuna ella umhvørvið. Røtt burturbeining hevur eisini stóran týdning.


text:
Politiið fekk um 13.30 tíðina í dag fráboðan um, at ein bilur var farin útav Vestmannavegnum.
Tá var nakað fráliðið síðani óhappið var hent. Bilførarin, sum hevði fingið nakrar snuddir, hevði sjálvur leitað sær á Landssjúkrahúsið at fáa hjálp.
Vakthavandi á politistøðini sigur, at bilurin, sum var á veg suðureftir, kom ov langt út í vegjaðaran og tí misti førarin tamarhaldið.
Ongin ábending er um aðra orsøk til óhappið, sigur vakthavandi á politistøðini við VP.
Um tú veitst okkurt, sum VP ikki veit - skriva so til vp@vp.fo